**《大方廣佛華嚴經》卷39**

〈**十地品第二十六之六**〉

（大正10，208c11-210c24)

上厚下觀 院長指導

學生釋從照敬編

2012/5/15

**捌、地影像分[[1]](#footnote-1)**

**（壹）池喻修行功德**

**一、法**

佛子！此菩薩摩訶薩十地行相次第現前，則能趣入一切智智。

**二、喻**

譬如阿耨達池出四大河，其河流注遍閻浮提，既無盡竭，復更增長，乃至入海，令其充滿。

**三、合**

佛子！菩薩亦爾，從菩提心流出善根大願之水，以四攝法[[2]](#footnote-2)充滿眾生，無有窮盡，復更增長，乃至入於一切智海，令其充滿。[[3]](#footnote-3)

**（貳）山喻上勝功德**

**一、總舉於法**

佛子！菩薩十地，因佛智故而有差別，[[4]](#footnote-4)

**二、總顯於喻**

如因大地有十山王。

**三、法喻對顯**

**（一）明山體**

何等為十？所謂：（1）雪山王、（2）香山王、（3）鞞陀梨山王、（4）神仙山王、（5）由乾陀山王、（6）馬耳山王、（7）尼民陀羅山王、（8）斫羯羅山王、（9）計都末底山王、（10）須彌盧山王。[[5]](#footnote-5)

**（二）辨所有**[[6]](#footnote-6)

**1、雪山王**

佛子！如**雪山王**，一切藥草咸在其中，取不可盡；菩薩所住**歡喜地**亦復如是，一切世間經書、技藝、文頌[[7]](#footnote-7)、呪術咸在其中，說不可盡。

**2、香山王**

佛子！如**香山王**，一切諸香咸集其中，取不可盡；菩薩所住**離垢地**亦復如是，一切菩薩戒行、威儀咸在其中，說不可盡。

**3、鞞陀梨山王**

佛子！如**鞞陀梨山王**，純寶所成，一切眾寶咸在其中，取不可盡；菩薩所住**發光地**亦復如是，一切世間禪定神通、解脫三昧、三摩鉢底咸在其中，說不可盡。

**4、神仙山王**

佛子！如**神仙山王**，純寶所成，五通神仙咸住其中，無有窮盡；菩薩所住**焰慧地**亦復如是，一切道中殊勝智慧咸在其中，說不可盡。

**5、由乾陀羅山王**

佛子！如**由乾陀羅山王**，純寶所成，夜叉大神咸住其中，無有窮盡；菩薩所住**難勝地**亦復如是，一切自在如意神通咸在其中，說不可盡。

**6、馬耳山王**

佛子！如**馬耳山王**，純寶所成，一切諸果咸在其中，取不可盡；菩薩所住**現前地**亦復如是，入緣起理聲聞果證咸在其中，說不可盡。

**7、尼民陀羅山王**

如**尼民陀羅山王**，純寶所成，大力龍神咸住其中，無有窮盡；菩薩所住**遠行地**亦復如是，方便智慧獨覺果證咸在其中，說不可盡。

**8、斫羯羅山王**

如**斫羯羅山王**，純寶所成，諸自在眾[[8]](#footnote-8)咸住其中，無有窮盡；菩薩所住**不動地**亦復如是，一切菩薩自在行差別世界咸在其中，說不可盡。

**9、計都山王**

如**計都山王**，純寶所成，大威德阿脩羅王咸住其中，無有窮盡；菩薩所住**善慧地**亦復如是，一切世間生滅智行咸在其中，說不可盡。

**10、須彌盧山王**

如**須彌盧山王**，純寶所成，大威德諸天咸住其中，無有窮盡；菩薩所住**法雲地**亦復如是，如來力、無畏、不共法、一切佛事咸在其中，問答宣說不可窮盡。

**四、總結法喻**

佛子！此十寶山王，同在大海，差別得名；菩薩十地亦復如是，同在一切智中，差別得名。

**（叄）海喻大果功德**

**一、喻**

佛子！譬如大海，以十種相，得大海名，不可移奪[[9]](#footnote-9)。何等為十？一、次第漸深；二、不受死屍；三、餘水入中皆失本名；四、普同一味；五、無量珍寶；六、無能至底；七、廣大無量；八、大身所居；九、潮不過限；十、普受大雨，無有盈溢[[10]](#footnote-10)。[[11]](#footnote-11)

**二、合**

菩薩行亦復如是，以十相故，名菩薩行，不可移奪。何等為十？

所謂**歡喜地**，出生大願漸次深故；

**離垢地**，不受一切破戒屍故；

**發光地**，捨離世間假名字故；

**焰慧地**，與佛功德同一味故；

**難勝地**，出生無量方便神通、世間所作眾珍寶故；

**現前地**，觀察緣生甚深理故；

**遠行地**，廣大覺慧善觀察故；

**不動地**，示現廣大莊嚴事故；

**善慧地**，得深解脫行於世間，如實而知不過限故；

**法雲地**，能受一切諸佛如來大法明雨無厭足故。

**（肆）珠喻堅固功德**

**一、喻**

佛子！譬如大摩尼珠有十種性出過眾寶。何等為十？一者、從大海出，二者、巧匠治理，三者、圓滿無缺，四者、清淨離垢，五者、內外明徹，六者、善巧鑽穿，七者、貫以寶縷，八者、置在瑠璃高幢之上，九者、普放一切種種光明，十者、能隨王意雨眾寶物，如眾生心充滿其願。[[12]](#footnote-12)

**二、合**

佛子！當知[[13]](#footnote-13)菩薩亦復如是，有十種事出過眾聖。何等為十？一者、發一切智心，二者、持戒頭陀，正行明淨，三者、諸禪三昧，圓滿無缺，四者、道行清白，離諸垢穢，五者、方便神通，內外明徹，六者、緣起智慧，善能鑽穿，七者、貫以種種方便智縷，八者、置於自在高幢之上，九者、觀眾生行，放聞持光，十者、受佛智職，墮在佛數，能為眾生廣作佛事。

**玖、地利益分**

**（壹）顯法利益**

**一、生信功德**

**（一）說益生信**

**1、總歎難聞**

佛子！此集一切種、一切智功德菩薩行法門品，若諸眾生不種善根不可得聞。

**2、問答顯益**

**（1）問**

解脫月菩薩言：「聞此法門，得幾所福？」

**（2）答**

**A、正顯等佛**

金剛藏菩薩言：「如一切智所集福德，聞此法門福德如是。

**B、徵以釋成**

何以故？非不聞此功德法門而能信解、受持、讀誦，何況精進、如說修行！是故當知，要得聞此集一切智功德法門，乃能信解、受持、修習，然後至於一切智地。」

**（二）動地生信**

爾時，佛神力故，法如是故，十方各有十億佛剎微塵數世界六種十八相動。所謂：（1）動、（2）遍動、（3）等遍動，（4）起、（5）遍起、（6）等遍起，（7）涌[[14]](#footnote-14)、（8）遍＊涌、（9）等遍＊涌，（10）震、（11）遍震、（12）等遍震，（13）吼、（14）遍吼、（15）等遍吼，（16）擊、（17）遍擊、（18）等遍擊。[[15]](#footnote-15)

**二、供養功德**

雨眾天華、天鬘、天衣，及諸天寶莊嚴之具、幢幡[[16]](#footnote-16)、繒[[17]](#footnote-17)蓋[[18]](#footnote-18)。奏天妓樂[[19]](#footnote-19)，其音和雅[[20]](#footnote-20)，同時發聲，讚一切智地所有功德。

**（貳）結通十方**

如此世界他化自在天王宮演說此法，十方所有一切世界悉亦如是。

**（叄）他方證成**

爾時，復以佛神力故，十方各十億佛剎微塵數世界外，有十億佛剎微塵數菩薩而來此會，作如是言：「善哉善哉！金剛藏！快說此法。我等悉亦同名金剛藏，所住世界各各差別，悉名金剛德，佛號金剛幢。我等住在本世界中，皆承如來威神之力而說此法，眾會悉等，文字句義與此所說無有增減；悉以佛神力而來此會，為汝作證。如我等今者入此世界，如是十方一切世界悉亦如是而往作證。」

**拾、地重頌分**

**（壹）說偈儀意**

**一、說儀**

爾時，金剛藏菩薩觀察十方一切眾會，普周法界，

**二、說意**

（1）欲讚歎發一切智智心，（2）欲示現菩薩境界，（3）欲淨治菩薩行力，（4）欲說攝取一切種智道，（5）欲除滅一切世間垢，（6）欲施與一切智，（7）欲示現不思議智莊嚴，（8）欲顯示一切菩薩諸功德，（9）欲令如是地義轉更開顯，承佛神力而說頌言：[[21]](#footnote-21)

**（貳）正說偈**

**一、總讚勸聽（一偈）**

其心寂滅恒調順，平等無礙如虛空，離諸垢濁住於道，此殊勝行汝應聽。[[22]](#footnote-22)

**二、正顯諸地（四十偈）**

**（一）頌方便分（十三偈）**

**1、頌前九地同相中善擇功德（二頌半）**

百千億劫修諸善，供養無量無邊佛，聲聞獨覺亦復然，為利眾生發大心。[[23]](#footnote-23)

精勤持戒常柔忍，慚愧福智皆具足，志求佛智修廣慧，願得十力發大心。[[24]](#footnote-24)

三世諸佛咸供養，一切國土悉嚴淨，[[25]](#footnote-25)

**2、頌諸地別義（十頌半）**

了知諸法皆平等，為利眾生發大心。[[26]](#footnote-26)

**（1）初地歡喜地**

住於**初地**生是心，永離眾惡常歡喜，願力廣修諸善法，以悲愍故入**後位**。[[27]](#footnote-27)

**（2）二地離垢地**

戒聞具足念眾生，滌除垢穢心明潔，觀察世間三毒火，廣大解者趣**三地**。[[28]](#footnote-28)

**（3）第三地發光地**

三有[[29]](#footnote-29)一切皆無常，如箭入身苦熾然，厭離有為求佛法，廣大智人趣**焰地**。[[30]](#footnote-30)

**（4）第四地焰慧地**

念慧具足得道智，供養百千無量佛，常觀最勝諸功德，斯人趣入**難勝地**。[[31]](#footnote-31)

**（5）第五地難勝地**

智慧方便善觀察，種種示現救眾生，復供十力無上尊，趣入無生**現前地**。[[32]](#footnote-32)

**（6）第六地現前地**

世所難知而能知，不受於我離有無，法性本寂隨緣轉，得此微妙向**七地**。[[33]](#footnote-33)

**（7）第七地遠行地**

智慧方便心廣大，難行難伏難了知，雖證寂滅勤修習，能趣如空**不動地**。[[34]](#footnote-34)

**（8）第八地不動地**

佛勸令從寂滅起，廣修種種諸智業，具十自在[[35]](#footnote-35)觀世間，以此而昇**善慧地**。[[36]](#footnote-36)

**（9）第九地善慧地**

以微妙智觀眾生，心行業惑等稠林[[37]](#footnote-37)，為欲化其令趣道，演說諸佛勝義藏。[[38]](#footnote-38)

**（10）第十地法雲地**

次第修行具眾善，乃至九地集福慧，常求諸佛最上法，得佛智水灌其頂。[[39]](#footnote-39)

**（二）頌三昧分（一偈）**

獲得無數諸三昧，亦善了知其作業，最後三昧名受職[[40]](#footnote-40)，住廣大境恒不動。[[41]](#footnote-41)

**（三）頌受位分（五偈半）**

菩薩得此三昧時，大寶蓮華忽然現，身量稱彼於中坐，佛子圍遶同觀察。[[42]](#footnote-42)

放大光明百千億，滅除一切眾生苦，復於頂上放光明，普入十方諸佛會，[[43]](#footnote-43)

悉住空中作光網，供養佛已從足入；即時諸佛悉了知，今此佛子登職位。[[44]](#footnote-44)

　十方菩薩來觀察，受職大士舒光照；諸佛眉間亦放光，普照而來從頂入。[[45]](#footnote-45)

　十方世界咸震動，一切地獄苦消滅；是時諸佛與其職，如轉輪王第一子。[[46]](#footnote-46)

若蒙諸佛與灌頂，是則名登法雲地。[[47]](#footnote-47)

**（四）頌大盡分（三偈半）**

智慧增長無有邊，開悟一切諸世間。[[48]](#footnote-48)

欲界色界無色界，法界世界眾生界，有數無數及虛空，如是一切咸通達。[[49]](#footnote-49)

一切化用大威力，諸佛加持微細智，祕密劫數毛道[[50]](#footnote-50)等，皆能如實而觀察。[[51]](#footnote-51)

受生捨俗成正道，轉妙法輪入涅槃，乃至寂滅解脫法，及所未說皆能了。[[52]](#footnote-52)

**（五）頌釋名分（三偈）**

菩薩住此法雲地，具足念力持佛法，譬如大海受龍雨，此地受法亦復然。[[53]](#footnote-53)

十方無量諸眾生，悉得聞持持佛法，於一佛所所聞法，過於彼數無有量。[[54]](#footnote-54)

　 以昔智願威神力，一念普遍十方土，霔[[55]](#footnote-55)甘露雨滅煩惱，是故佛說名法雲。[[56]](#footnote-56)

**（六）頌神通分（二偈）**

　 神通示現遍十方，超出人天世間境，復過是數無量億，世智思惟必迷悶。[[57]](#footnote-57)

　 一舉足量智功德，乃至九地不能知，何況一切諸眾生，及以聲聞辟支佛。[[58]](#footnote-58)

**（七）頌前位果分（四偈半）**

此地菩薩供養佛，十方國土悉周遍，亦供現前諸聖眾，具足莊嚴佛功德。[[59]](#footnote-59)

　 住於此地復為說，三世法界無礙智，眾生國土悉亦然，乃至一切佛功德。[[60]](#footnote-60)

　 此地菩薩智光明，能示眾生正法路，自在天光除世暗，此光滅暗亦如是。[[61]](#footnote-61)

　 住此多作三界王，善能演說三乘法，無量三昧一念得，所見諸佛亦如是。[[62]](#footnote-62)

　 此地我今已略說，若欲廣說不可盡。[[63]](#footnote-63)

**（八）頌地影像分（七偈半）**

**1、頌山喻（三偈半）**

如是諸地佛智中，如十山王嶷然[[64]](#footnote-64)住。[[65]](#footnote-65)

初地藝業不可盡，譬如雪山集眾藥；二地戒聞如香山；三如鞞[[66]](#footnote-66)陀發妙華；[[67]](#footnote-67)

焰慧道寶無有盡，譬如仙山仁善住；五地神通如由乾；六如馬耳具眾果；[[68]](#footnote-68)

七地大慧如尼民；八地自在如輪圍；九如計都集無礙；十如須彌具眾德。[[69]](#footnote-69)

**2、頌海喻（二偈）**

初地願首二持戒；三地功德四專一；五地微妙六甚深；七廣大慧八莊嚴；

九地思量微妙義，出過一切世間道；十地受持諸佛法，如是行海無盡竭。[[70]](#footnote-70)

**3、頌珠喻（二偈）**

十行超世發心初，持戒第二禪第三，行淨第四成就五，緣生第六貫穿七，

第八置在金剛幢，第九觀察眾稠林，第十灌頂隨王意，如是德寶漸清淨。[[71]](#footnote-71)

**三、結說無盡（一偈）**

十方國土碎為塵，可於一念知其數，毫末[[72]](#footnote-72)度空可知量，億劫說此不可盡。[[73]](#footnote-73)

1. 科判參考華嚴蓮社（1）《大方廣佛華嚴經疏科文表解》，p.83。 [↑](#footnote-ref-1)
2. 《大智度論》卷66〈45 歎信行品〉（大正25，526c27-527a13）：

   「利益事」者，所謂四攝法。以財施、法施二種攝取眾生。

   「愛語」有二種：一者、隨意愛語；二者、隨其所愛法為說。

   是菩薩未得道，憐愍眾生，自破憍慢，隨意說法；若得道，隨所應度法為說：高心富人為讚布施，是人能得他物利名聲福德故；若為讚持戒，毀呰破戒，則心不喜樂——如是等，隨其所應而為說法。

   「利益」亦有二種：一者、今世利、後世利，為說法以法治生，勤修利事；二者、未信教令信，破戒令持戒，寡識令多聞，不施者令布施，癡者教智慧——如是等，以善法利益眾生。

   「同事」者，菩薩教化眾生，令行善法，同其所行；菩薩善心，眾生惡心，能化其惡，令同己善。是菩薩以四種攝眾生，令住十善道，是廣說四攝義。 [↑](#footnote-ref-2)
3. 《大方廣佛華嚴經疏》卷44〈26 十地品〉（大正35，838 c5-11）：

   合中「菩提心」合「池」，「流出善根」等合「四河」。依「菩提心」，修「四攝行」，自「善」「增長」故。準〈十定品〉，說有「四河」。今文含具：一、願智「河」，即「大願之水」；二、波羅蜜「河」；三、三昧「河」，即今「善根」；四、大悲「河」，即以「四攝法充滿眾生」故。言「無有窮盡」等者，合上「無盡竭」，「大願」等皆「無盡」也。 [↑](#footnote-ref-3)
4. 《大方廣佛華嚴經疏》卷44〈26 十地品〉（大正35，838c14-17）：

   今初，言「因佛智」者，為修平等「佛智」，而起諸行修。既未窮故，隨「十地」之行，各一增上。斯乃為修無「差」，而成於「差」。以本統末，非全隔越。 [↑](#footnote-ref-4)
5. （1）《大方廣佛華嚴經》卷27〈22 十地品〉（大正09，574c24-29）：

   佛子！是菩薩十地，因佛智故而有差別，如因大地有十大山王，何等為十？所謂（1）雪山王、（2）香山王、（3）軻梨羅山王、（4）仙聖山王、（5）由乾陀山王、（6）馬耳山王、（7）尼民陀羅山王、（8）斫迦羅山王、（9）宿慧山王、（10）須彌山王。

   （2）《十住經》卷4〈10 法雲地〉（大正10，531c29-532a5）：

   諸佛子！是諸菩薩十地，因佛智故而有差別。譬如因大地故，有十大山王。何等為十？所謂（1）雪山王、（2）香山王、（3）軻梨羅山王、（4）仙聖山王、（5）由乾陀羅山王、（6）馬耳山王、（7）尼民陀羅山王、（8）斫迦婆羅山王、（9）眾相山王、（10）須彌山王。

   （3）《佛說十地經》卷9〈10 菩薩法雲地〉（大正10，572a27-b2）：

   佛子！是諸菩薩十地依因佛智而得顯現。佛子！譬如依因大地，十大山王而得顯現。何等為十？所謂（1）雪山王、（2）香醉山王、（3）裂窮山王、（4）神仙山王、（5）持雙山王、（6）馬耳山王、（7）持魚山王、（8）輪圍山王、（9）幢相山王、（10）妙高山王。

   （4）唐・李通玄《新華嚴經論》卷29〈26 十地品〉（大正36，919c27-920a24)：

   十山王者：（1）**雪山王**喻初地，如經文義自具，以次准知。以次（2）**香山王**，以次（3）**鞞陀梨山王**者，「鞞」者此云種種。「陀梨」者此云持。此山能持種種眾寶華果故，喻三地，如經文義自具。……（4）**神仙山王**表四地，文義如經。（5）**乾陀羅山**者，「乾」者此云雙也，「陀羅」此云持，明此山夜叉及大神共持，此山明五地，得出世間及世間二智慧神通諸明總能博達持故。（6）**馬耳山王**表六地位，如經自具。（7）**尼民陀羅山王**，名曰「持邊山」，表遠行地而能持一切眾生諸邊見行故，乃至三界六道總能持故。（8）**斫迦羅山**，此云「輪圍圍大千界」，明八地無功行自滿故。（9）**計都末底山**者，「計都」云幢，「末底」云慧，明善慧地。（10）**須彌盧山**，處閻浮四洲內，處大海中，明十地法雲中道之智滿，總攝一切諸三昧故。佛子已下一行半經，都結十地差別因一切智中差別得名，明根本智從初發心住乃至十地及佛地無二，由智差別得名故。 [↑](#footnote-ref-5)
6. 《大方廣佛華嚴經疏》卷44〈26 十地品〉（大正35，838c20-839a3）：

   第三、法、喻對顯中，語其「山」體，前二土「山」，餘八是「寶」。故論云：「是中純淨諸寶山喻八種地。」三地「世間」，云何言「淨」？論云：「厭地善清淨故。」謂能修「善」，「厭」伏煩惱，亦得為「淨」，喻以「寶山」。若語「山」中所有，即明各有增上義也。初地聖智法「藥」；二地「戒」「香」；三地「禪」等可貴如「寶」；四地出世如「仙」；五地善巧「自在」如「夜叉」；六地以五地修四諦因，相同「聲聞」，未能出彼；六地超彼，成「果」「無」「盡」；七「方便」善巧，如彼「龍神」，超前「緣起」之因，名「緣」「覺」「果」；八地無功用心「自在」故，此「自在眾」即是密迹諸神；九地善巧攝生，「大力」相故；十地佛「德」如「天」，已淳「淨」故。 [↑](#footnote-ref-6)
7. 文頌：歌功頌德的文辭。（《漢語大詞典（六）》p.1538） [↑](#footnote-ref-7)
8. （1）《十住經》卷4〈10 法雲地〉（大正10，532a28-b2）：

   諸佛子！如斫迦婆羅山王但以寶成，**集心自在者**不可窮盡。諸佛子！菩薩摩訶薩亦如是，住無動地，集一切菩薩自在道說世間性，不可窮盡。

   （2）《佛說十地經》卷9〈10 菩薩法雲地〉（大正10，572c3-7）：

   佛子！譬如鐵輪圍大山王純寶所成，**諸自在眾所依出處，以自在眾不可窮盡**。菩薩住在不動地中亦復如是，能為引發一切菩薩自在問答所依出處，於諸世間剖析問答不可窮盡。 [↑](#footnote-ref-8)
9. 移奪：強行改變。（《漢語大詞典（八）》p.80） [↑](#footnote-ref-9)
10. 盈溢：亦作“盈益”。1.水滿而溢出。（《漢語大詞典（七）》p.1419） [↑](#footnote-ref-10)
11. 《大方廣佛華嚴經疏》卷44〈26 十地品〉（大正35，839b21-c2）：

    別中攝「十」為八：「一、易入功德」，以「漸」故。「二、淨功德」。「三、平等功德」。「四、護功德」，「護」自「一味」，恒不失故。「五、利益功德」，「利」「世間」故。六、六七二句合為「不竭功德」，以「深」「廣」故。「七、住處功德」，無功用行是「菩薩」所住故。經云「大身」者，以「無量」「身」修「菩薩行」，十身相作故。八、末後二句合名「護世間功德」。九「地」「潮不過限」，不誤傷物；知機授「法」，不差根器。「十地」若無「大海」，「水」溺四洲；餘不能「受」，必生毀謗。又得此二「法」，用「護世間」。 [↑](#footnote-ref-11)
12. 《大方廣佛華嚴經疏》卷44〈26 十地品〉（大正35，839c9-21）：

    別中攝「十」為八，合六、七、八故。八中，「一出功德」。可取者，選擇「出」「海」故。由初地中如「智」善「觀」，「出」煩惱「海」也。「二、色功德」，由「治理」之，則「色」「明淨」故。「三、形相，」「四、無垢，」「五、明淨」，並可知。「六、起行功德」，即次下三句，謂「智」「行」「穿」「徹」，「方便」「行」攝持，「自在」「行」「高」顯故。相用不染，猶彼「瑠璃」。頌云「金剛」，取不動不壞。上三皆是異相莊嚴，故合為一。後二句明功用殊勝，謂「七、神力功德」，「聞持」普照，體用微妙故；「八、不護功德」，謂「隨王」「雨」「寶」，無護惜故。約法，則得「佛」正「智」，「受」位如「王」，令一切「眾生」同己善根藏故，如「隨」「意」「雨」「寶」故。合云「廣作佛事」，合文可知。 [↑](#footnote-ref-12)
13. 如＝知【宮】【麗-CB】【CB】。（大正10，209d，n.1） [↑](#footnote-ref-13)
14. 涌＝踊【宋】【元】【明】【宮】＊。（大正10，209d，n.2） [↑](#footnote-ref-14)
15. （1）《大方廣佛華嚴經疏》卷8〈1 世主妙嚴品〉（大正35，561b28-c13）：

    三動相者，其地下是「震」即是聲，「動」即是形；聲兼「吼」「擊」，形兼「起」「踊」，故有六種。此六各三成十八相。搖颺不安為「動，自下漸高為「起」，忽然騰舉為「踊」。隱隱出聲為「震」，雄聲郁遏為「吼」，砰磕發響為「擊」。十八相者，唯一方動直爾名「動」。四方若次第，若一時動者名為「遍動」。若八方次第，或一時動名「普遍動」。又四方、八方、十方如次名三相動。又一方獨動，十方次第動，十方同時動。又為三相，餘五例之。

    然動何所為？依《勝思惟梵天經》，所為有七：一、令諸魔怖故，二、為說法時，大眾心不散亂故，三、令放逸者生覺知故，四、令眾生知法相故，五、令眾生觀說法處故，六、令成熟者得解脫故，七、令隨順問正義故。此上七緣正是今經所為。

    （2）《大智度論》卷8〈1 序品〉（大正25，116c26-117a4）：

    問曰：佛何以故震動三千大千世界？

    答曰：欲令眾生知一切皆空、無常故。有諸人言：「大地及日月、須彌、大海，是皆有常」；是以世尊六種動地，示此因緣，令知無常。

    復次，如人欲染衣，先去塵土；佛亦如是，先令三千世界眾生見佛神力，敬心柔軟，然後說法，是故六種動地。 [↑](#footnote-ref-15)
16. 幢幡：1.旌旗之類。2.指佛、道教所用的旌旗。從頭安寶珠的高大幢竿下垂，建於佛寺或道場之前。分言之則幢指竿柱，幡指所垂長帛。（《漢語大詞典（三）》p.762） [↑](#footnote-ref-16)
17. 繒：1.古代絲織品的總稱。2.帛之厚者。（《漢語大詞典（九）》p.1022） [↑](#footnote-ref-17)
18. 蓋：2.遮陽障雨的用具。指車篷或傘蓋。（《漢語大詞典（九）》p.496） [↑](#footnote-ref-18)
19. 妓＝技【宋】，＝伎【明】【宮】。（大正10，209d，n.3） [↑](#footnote-ref-19)
20. 和雅：1.溫和文雅。2.謂樂曲的聲調和諧雅正。（《漢語大詞典（三）》p.273） [↑](#footnote-ref-20)
21. 《大方廣佛華嚴經疏》卷44〈26 十地品〉（大正35，840a5-15）：

    第三、重頌分。若取長科，即當第十。於中二：先說偈儀意，後正顯偈辭。今初，先說儀；後「欲讚」下，說意。意有九句，大旨同前諸會。今約當「會」以釋。初句即顯初地；次句即二地，以三聚戒為行「境」故；三即三、四二地，厭禪出世「智」，皆「淨治」「行力」故；四即五地，五明成「種智」故；五即六地，般若能「除」「垢」故；六即七地，空有無礙，「與一切智」故；七即八地，無功「不思議智莊嚴」三「世間」故；八即九地、十地，能「說」、能受「諸功德」故；九即總結，便指上八句。「如是地義」，以頌「說」之，云「更開顯」。 [↑](#footnote-ref-21)
22. （1）《大方廣佛華嚴經》卷27〈22 十地品〉（大正09，575c27-576a1）：

    諸菩薩所行，樂於善寂滅，其心無所著，猶若如虛空。

    　 除貪恚癡垢，安住於道智，如是無上行，願樂欲聽聞。

    （2）《十住經》卷4〈10 法雲地〉（大正10，533a11-14）：

    諸菩薩所行，樂於善寂滅，其心無所著，猶若如虛空，

    　 除貪、恚、癡垢，安住道智中，如是無上行，願樂欲聽聞。

    （3）《佛說十地經》卷9〈10 菩薩法雲地〉（大正10，573c5-6）：

    其心寂滅恒調順，平等無礙如虛空；離諸垢濁住於道，汝等應聽此勝行。 [↑](#footnote-ref-22)
23. （1）《大方廣佛華嚴經》卷27〈22 十地品〉（大正09，576a2-5）：

    如是諸菩薩，在於無量劫，勤心常修習，一切諸善根，

    　供養無量佛，辟支阿羅漢，為利眾生故，乃生菩提心。

    （2）《十住經》卷4〈10 法雲地〉（大正10，533a15-18）：

    如是諸菩薩，在於無量劫，勤心常修習，萬億種善根，

    　 供養無量佛、辟支、阿羅漢，為利眾生故，乃生菩提心。 [↑](#footnote-ref-23)
24. （1）《大方廣佛華嚴經》卷27〈22 十地品〉（大正09，576a6-9）：

    精進﹡1持戒行，頭陀除罪﹡2垢，修善﹡3忍轉妙，慚愧威德滿。

    　 福慧因緣故，勝遠心明淨，深樂於佛智，同佛生﹡4菩提。

    ＊1精進＝精勤【宋】【元】【明】【宮】【聖】。（大正09，576d，n.1）

    ＊2罪＝離【宋】【元】【明】【宮】。（大正09，576d，n.2）

    ＊3修善＝善脩【聖】。（大正09，576d，n.3）

    ＊4生＝坐【聖】。（大正09，576d，n.4）

    （2）《十住經》卷4〈10 法雲地〉（大正10，533a19-22）：

    精勤＊1持戒行，頭陀除罪垢，修善忍轉妙，慚愧威德滿。

    　 福慧因緣故，高勝心明淨，深樂於佛智，同佛生菩提。

    ＊1精勤＝精進【宋】【元】【明】【宮】。（大正10，533d，n.2） [↑](#footnote-ref-24)
25. （1）《大方廣佛華嚴經》卷27〈22 十地品〉（大正09，576a10-11）：

    供養於一切，十方三世佛，如虛空等國，悉皆令清淨。

    （2）《十住經》卷4〈10 法雲地〉（大正10， 533, a23-25）：

    供養於一切，十方三世佛，如虛空等國，悉皆令清淨。

    （3）《佛說十地經》卷9〈10 菩薩法雲地〉（大正10，573c7-12）：

    百千億劫修諸善，供養無量無邊佛；聲聞、獨覺亦復然，為利群生發大心。

    勤持淨戒、常和忍，慚愧福智皆具足；志求佛智修廣慧，為得十力發大心。

    三世諸佛咸供養，一切國土悉嚴淨； [↑](#footnote-ref-25)
26. （1）《大方廣佛華嚴經》卷27〈22 十地品〉（大正09，576a12-13）：

    一切法平等，善悉通達故，為度諸眾生，發於菩提心。

    （2）《十住經》卷4〈10 法雲地〉（大正10，533a25-27）：

    一切法平等，善悉通達故，為度一切眾，生於菩提心。

    （3）《佛說十地經》卷9〈10 菩薩法雲地〉（大正10，573c12-13）：

    了知諸法皆平等，為利有情發大心。 [↑](#footnote-ref-26)
27. （1）《大方廣佛華嚴經》卷27〈22 十地品〉（大正09，576a14-17）：

    諸菩薩如是，生是無量心，至於歡喜地，息惡樂布施。

    　 得諸本願力，增廣慈悲心，深行十善道，能到離垢地。

    （2）《十住經》卷4〈10 法雲地〉（大正10，533a27-b1）：

    諸菩薩如是，生是無量心，至於歡喜地，息惡樂布施。

    　 得諸本願力，慈悲心偏多，深行十善道，能到離垢地。

    （3）《佛說十地經》卷9〈10 菩薩法雲地〉（大正10，573c13-14）：

    初地已發菩提心，永離眾惡常歡喜；願力廣修諸善法，以悲愍故入後地。 [↑](#footnote-ref-27)
28. （1）《大方廣佛華嚴經》卷27〈22 十地品〉（大正09，576a18-22）：

    戒聞功德備，慈心愍世間，永離諸垢穢，深心常清淨。

    　 普觀諸世間，三毒火熾然，如是之大士，入第三明地。

    （2）《十住經》卷4〈10 法雲地〉（大正10，533b2-5）：

    戒聞功德富，慈心愍世間，永離諸垢穢，深心常清淨，

    　 普觀諸世間，三毒火熾然，如是之大士，能入三明地。

    （3）《佛說十地經》卷9〈10 菩薩法雲地〉（大正10，573c15-17）：

    戒、定具足念有情，滌除垢穢心明潔；觀世三毒火熾然，廣大解者趣三地。 [↑](#footnote-ref-28)
29. 《大智度論》卷3〈1 序品〉（大正25，82a23-26）：

    三種有：欲有、色有、無色有。云何欲有？欲界繫業取因緣，後世能生，亦是業報，是名欲有。色有、無色有亦如是——是名為「有」。 [↑](#footnote-ref-29)
30. （1）《大方廣佛華嚴經》卷27〈22 十地品〉（大正09，576a22-26）：

    觀三界皆空，無常亦如病，如癰如瘡箭，無量苦常然。

    　 見諸有為過，貪樂佛功德，得佛智明焰，入於第四地。

    （2）《十住經》卷4〈10 法雲地〉（大正10，533b6-9）：

    觀三界皆空，無常亦如病、如癰、如瘡箭，百種苦常然，

    　 見諸有為過，貪著佛功德，得佛智明焰，得入於焰地。

    （3）《佛說十地經》卷9〈10 菩薩法雲地〉（大正10，573c17-19）：

    三有一切皆無常，如箭入身無救護；厭離有為求佛法，廣大智趣焰慧地。 [↑](#footnote-ref-30)
31. （1）《大方廣佛華嚴經》卷27〈22 十地品〉（大正09，576a26-b1）：

    成就於念慧，得至＊1於道智，在此地供養，百千諸如來。

    　 常能思惟念，諸佛無量德，得入於一切，世間難勝地。

    ＊1至＝智【明】。（大正09，576d，n.5）

    （2）《十住經》卷4〈10 法雲地〉（大正10，533b10-14）：

    成就於念慧，得至道智中，在此地供養，百千種諸佛，

    　 常能思惟念，諸＊1佛無量德，得入於一切，世間難勝地。

    ＊1諸＝念【宋】【元】【明】【宮】。（大正10，533d，n.3）

    （3）《佛說十地經》卷9〈10 菩薩法雲地〉（大正10，573c19-20）：

    念慧具足得道智，供養百千無量佛；常觀最勝諸功德，斯則趣入難勝地。 [↑](#footnote-ref-31)
32. （1）《大方廣佛華嚴經》卷27〈22 十地品〉（大正09，576b1-4）：

    能以慧方便，種種而示現，諸有所為作，以利於＊1世間。

    　 供養於諸佛，行益眾生事，無生法在前，得入現前地。

    ＊1於＝益【聖】。（大正09，576d，n.6）

    （2）《十住經》卷4〈10 法雲地〉（大正10，533b14-17）：

    能以慧方便，種種而示現，諸有所為作，以利於世間，

    　 供養於諸佛，作益眾生事，無生法在前，得入現前地。

    （3）《佛說十地經》卷9〈10 菩薩法雲地〉（大正10，573c21-22）：

    智慧方便善觀察，種種示現救有情；復供十力無上尊，此能趣入現前地。 [↑](#footnote-ref-32)
33. （1）《大方廣佛華嚴經》卷27〈22 十地品〉（大正09，576b5-9）：

    菩薩諸所行，一切世間＊1知，常無有我心，有無皆悉離。

    　 諸法先空寂，十二緣故行，善了此微妙，入於遠行地。

    ＊1間＝難【宋】【元】【明】【宮】【聖】。（大正09，576d，n.7）

    （2）《十住經》卷4〈10 法雲地〉（大正10，533b18-22）：

    菩薩諸所行，一切世難知，常無有我心，離有亦離無。

    　 諸法先空寂＊1，十二緣故行，善了此微細，能入遠行地。

    ＊1寂＝空【森】。（大正10，533d，n.4）

    （3）《佛說十地經》卷9〈10 菩薩法雲地〉（大正10，573c23-25）：

    世所難知而能知，不受於我離有無；法性本寂隨緣轉，由此妙智向七地。 [↑](#footnote-ref-33)
34. （1）《大方廣佛華嚴經》卷27〈22 十地品〉（大正09，576b9-14）：

    行慧方便等，得法寂滅相，如是之大士，難知難可及。

    　 為欲令世間＊1，得善寂滅故，還起修諸行，種種福德事。

    　 普入於眾生，種種心行處，如是能得入，如空不動地。

    ＊1世間＝眾生【聖】。（大正09，576d，n.8）

    （2）《十住經》卷4〈10 法雲地〉（大正10，533b22-28）：

    行慧方便等，得法寂滅相，如是之大士，難知難可及；

    　 為欲令世間，得善寂滅故，還起修諸行，種種福德事；

    　 普入於眾生，種種心行處，如是能得入，等空不動地。

    （3）《佛說十地經》卷9〈10 菩薩法雲地〉（大正10，573c25-27）：

    智慧方便心廣大，難行難伏難了知；雖證寂滅懃修習，能取如空不動地。 [↑](#footnote-ref-34)
35. （1）《大方廣佛華嚴經》卷26〈22 十地品〉（大正09，565c6-10）：

    是菩薩善知起如是諸身，則得（1）命自在、（2）心自在、（3）財自在、（4）業自在、（5）生自在、（6）願自在、（7）信解自在、（8）如意自在、（9）智自在、（10）法自在。是菩薩得十自在，為不可思議智者、無量智者、廣智者、不可壞智者。

    （2）《大方廣佛華嚴經》卷38〈26 十地品〉（大正10，200b13-18）：

    佛子！菩薩成就如是身智已，得（1）命自在、（2）心自在、（3）財自在、（4）業自在、（5）生自在、（6）願自在、（7）解自在、（8）如意自在、（9）智自在、（10）法自在。得此十自在故，則為不思議智者、無量智者、廣大智者、無能壞智者。

    （3）另詳參《大方廣佛華嚴經》卷46〈33 佛不思議法品〉（大正10，245a6-b26）。

    （4）《十住經》卷3〈8 不動地〉（大正10，522a25-29）：

    是菩薩善知起如是諸身，則得（1）命自在、（2）心自在、（3）財物自在、（4）業自在、（5）生自在、（6）願自在、（7）信解自在、（8）如意自在、（9）智自在、（10）法自在。是菩薩得是菩薩十自在，即時為不可思議智者、無量智者、廣智者、不可壞智者。

    （5）《佛說十地經》卷6〈8 菩薩不動地〉（大正10，561a18-b1）：

    即此菩薩，如是已能引發身智得（1）**壽自在**，於不可說不可說劫加持壽量故；得（2）**心自在**已，於無量無數等持觀入智故；得（3）**資生自在**已，能示現一切世界無量莊嚴具，莊飾加持故；得（4）**業自在**，應時能現業果加持故；得（5）**生自在**，於一切世間示現受生故；得（6）**勝解自在**已，能示現一切世界佛充滿故；得（7）**願自在**，於隨所欲佛剎時分示等覺故；得（8）**神通自在**，諸佛剎中皆能示現神通遊戲故；得（9）**法自在**已，能示現無邊無中法門明故；得（10）**智自在**，示現佛力、無畏、不共佛法、相、好、正等覺故。菩薩得此十自在故，即得名為不思議智者、廣大智者、不可映奪智者。 [↑](#footnote-ref-35)
36. （1）《大方廣佛華嚴經》卷27〈22 十地品〉（大正09，576b15-21）：

    大智諸菩薩，善能悉具行，種種諸＊1智業，得十自在力。

    　 能以無有量，無邊限諸身，普現十方界，而為說妙法。

    　 善達於世界，及諸眾生性，如是大慈悲，能入善慧地。

    ＊1諸＝議【聖】。（大正09，576d，n.9）

    （2）《十住經》卷4〈10 法雲地〉（大正10，533b28-c5）：

    大智諸菩薩，悉善能具行＊1，種種諸智＊2業，得十自在力；

    　 能以無有量，無邊限諸身，普現十方界，而為說妙法；

    　 善達世間性，及諸眾生性，如是大慈悲，能入妙善地。

    ＊1行＝足【森】。（大正10，533d，n.5）

    ＊2諸智＝智慧【森】。（大正10，533d，n.6）

    （3）《佛說十地經》卷9〈10 菩薩法雲地〉（大正10，573c27-28）：

    蒙佛勸從寂滅起，廣修種種諸智業；具十自在觀世間，以此而昇善慧地。 [↑](#footnote-ref-36)
37. 稠林：密林。（《漢語大詞典（八）》p.103） [↑](#footnote-ref-37)
38. （1）《大方廣佛華嚴經》卷27〈22 十地品〉：（大正09，576b21-24）

    第一妙淨智，善觀諸世間，縷練＊1煩惱業，甚深諸難處。

    　 為度是等故，得諸佛法藏，善說第一義，悉無所違錯。

    ＊1練＝線【元】【明】。（大正09，576d，n.10）

    （2）《十住經》卷4〈10 法雲地〉（大正10，533, c5-8）：

    第一妙淨智，善觀諸世間，縷練煩惱業，深曲險難處，

    　 為度是等故，得諸佛法藏，善說第一義，悉無所違錯。

    （3）《佛說十地經》卷9〈10 菩薩法雲地〉（大正10，573c29-574a2）：

    以微妙智觀有情，心、惑、業等諸稠林；為欲化其令趣道，演說諸佛勝義藏。 [↑](#footnote-ref-38)
39. （1）《大方廣佛華嚴經》卷27〈22 十地品〉（大正09，576b25-29）：

    如是次第行，具足諸善法，乃至於九地，所修集＊1福慧。

    　 欲得諸佛力，第一深妙利，乃於一切佛，得受智職位。

    ＊1修集＝修習【宋】【元】【明】。（大正09，576d，n.11）

    （2）《十住經》卷4〈10 法雲地〉（大正10，533, c9-12）：

    如是次第行，具足諸善法，乃至到九地，所修集福慧＊1。

    　 欲得諸佛力，第一深妙利，乃於一切佛，能得受智職。

    ＊1慧＝德【宋】【元】【明】【宮】。（大正10，533d，n.7）

    （3）《佛說十地經》卷9〈10 菩薩法雲地〉（大正10，574a2-4）：

    次第修行具眾善，乃至九地集福慧；常求諸佛最勝法，以佛智水受灌頂。 [↑](#footnote-ref-39)
40. 《大方廣佛華嚴經》卷39〈26 十地品〉（大正10，205a24-b7）：

    佛子！菩薩摩訶薩從初地乃至第九地，以如是無量智慧觀察覺了已，善思惟修習，善滿足白法，集無邊助道法，增長大福德智慧，廣行大悲，知世界差別，入眾生界稠林，入如來所行處，隨順如來寂滅行，常觀察如來力、無所畏、不共佛法，名為：**得一切種、一切智智受職位**。佛子！菩薩摩訶薩以如是智慧入受職地已，即得菩薩離垢三昧、入法界差別三昧、莊嚴道場三昧、一切種華光三昧、海藏三昧、海印三昧、虛空界廣大三昧、觀一切法自性三昧、知一切眾生心行三昧、一切佛皆現前三昧，如是等百萬阿僧祇三昧皆現在前。 [↑](#footnote-ref-40)
41. （1）《大方廣佛華嚴經》卷27〈22 十地品〉（大正09，576b29-c2）：

    先得無數定，智行極廣大，最後得難壞，諸智位三昧。

    （2）《十住經》卷4〈10 法雲地〉（大正10，533c13-14）：

    先得無數定，智行極廣大；末後得難壞，諸智職三昧。

    （3）《佛說十地經》卷9〈10 菩薩法雲地〉（大正10，574a4-6）：

    獲諸無數三摩地，皆善了知其作業；其後定名受灌頂，住廣大境恒不動。 [↑](#footnote-ref-41)
42. （1）《大方廣佛華嚴經》卷27〈22 十地品〉（大正09，576c2-5）：

    若能得如是，益智位三昧，一切寶莊嚴，蓮華王即出。

    　 菩薩稱蓮華，現身坐其上，餘華諸菩薩，咸共一心視。

    （2）《十住經》卷4〈10 法雲地〉（大正10，533c15-18）：

    若能得如是，一切職三昧，一切寶莊嚴，大蓮花即出。

    　 菩薩稱蓮花，現身坐其上，餘花諸菩薩，咸共一心視。

    （3）《佛說十地經》卷9〈10 菩薩法雲地〉（大正10，574a6-8）：

    菩薩得此後定時，大寶蓮花忽然現；身量稱彼於中坐，同觀菩薩眾圍遶。 [↑](#footnote-ref-42)
43. （1）《大方廣佛華嚴經》卷27〈22 十地品〉（大正09，576c6-10）：

    爾時大菩薩，從身放無量，百千億光明，滅諸世間苦。

    　 然後頂上出，百千億光明，普照十方界，諸佛大眾會。

    （2）《十住經》卷4〈10 法雲地〉（大正10，533c19-22）：

    爾時大菩薩，從身放無量，百千億光明，滅諸世間苦。

    　 然後頂上出，百千億光明，普照十方界，＊1諸佛大＊2會眾。

    ＊1諸佛大會眾＝諸佛及大會【森】。（大正10，533d，n.8）

    ＊2會眾＝眾會【宋】【元】【明】【宮】。（大正10，533d，n.9）

    （3）《佛說十地經》卷9〈10 菩薩法雲地〉（大正10，574a8-10）：

    放大光明百千億，滅除一切有情苦；復於頂上放光明，普入十方諸佛會； [↑](#footnote-ref-43)
44. （1）《大方廣佛華嚴經》卷27〈22 十地品〉（大正09，576c10-13）：

    於上虛空中，化成光明網，供養諸佛已，入諸佛足下。

    　 時一切如來，及諸大士等，各知某菩薩，得受於智職。

    （2）《十住經》卷4〈10 法雲地〉（大正10，533c23-26）：

    於上虛空中，化成光明網，供養諸佛已，入諸佛足下。

    　 時諸一切佛，及諸大菩薩，各知其＊1菩薩，得受於智職。

    ＊1其＝某【宋】【元】【明】【宮】。（大正10，533d，n.10）

    （3）《佛說十地經》卷9〈10 菩薩法雲地〉（大正10，574a10-12）：

    悉住空中作光網，供養佛已從足入；即時諸佛悉知此，佛子今登灌頂位。 [↑](#footnote-ref-44)
45. （1）《大方廣佛華嚴經》卷27〈22 十地品〉（大正09，576-15）：

    如是一切佛，放眉間光明，名益一切智，入此菩薩頂。

    （2）《十住經》卷4〈10 法雲地〉（大正10，533c27-29）：

    如是一切佛，報以眉間光，名曰一切職，入此菩薩頂。

    （3）《佛說十地經》卷9〈10 菩薩法雲地〉（大正10，574a12-14）：

    十方菩薩皆來集，瞻此大士獲眾定；諸佛眉間亦放光，普照而來從頂入。 [↑](#footnote-ref-45)
46. （1）《大方廣佛華嚴經》卷27〈22 十地品〉（大正09，576c16-17）：

    一切無量佛，與此菩薩職，猶如轉輪王，授於太子位。

    時十方世界，普皆大震動，乃至阿鼻等，諸苦皆除滅。

    （2）《十住經》卷4〈10 法雲地〉（大正10，533c29-534a2）：

    一切無量佛，與此菩薩職，猶如轉輪王，假授＊1太子位。

    時諸十方界，普皆大震動，乃至阿鼻等，諸苦皆除滅。

    ＊1授＝受【宮】。（大正10，534d，n.1）

    （3）《佛說十地經》卷9〈10 菩薩法雲地〉（大正10，574a14-16）：

    十方世界咸震動，一切惡趣苦銷滅；是時諸佛灌其頂，如轉輪王灌太子。 [↑](#footnote-ref-46)
47. （1）《大方廣佛華嚴經》卷27〈22 十地品〉（大正09，576c18-22）：

    　 菩薩具一切，智慧得是職，如是名為到，無上法雲地。

    （2）《十住經》卷4〈10 法雲地〉（大正10，534a2-5）：

    　 菩薩為一切，智慧得是職，如是名為到，無上法雲地。

    （3）《佛說十地經》卷9〈10 菩薩法雲地〉（大正10，574a16-17）：

    若蒙諸佛與灌頂，是則名登法雲地； [↑](#footnote-ref-47)
48. （1）《大方廣佛華嚴經》卷27〈22 十地品〉：（大正09，576c22-23）

    住於是地中，智慧無邊限，善知度一切，世間諸因緣。

    （2）《十住經》卷4〈10 法雲地〉（大正10，534a6-7）：

    住於是地中，智慧無邊限，善知度一切，世間諸因緣。

    （3）《佛說十地經》卷9〈10 菩薩法雲地〉」（大正10，574a17-18）：

    智慧增長無有邊，開悟一切諸世間。 [↑](#footnote-ref-48)
49. （1）《大方廣佛華嚴經》卷27〈22 十地品〉（大正09，576c24-27）：

    入色無色法，欲色無色界，能知於眾生，國土及法性。

    　 又能入可數，不可數法中，乃至能觀察，虛空無量性。

    （2）《十住經》卷4〈10 法雲地〉（大正10，534a8-12）：

    入色無色法，欲色無色界，能知眾生性、國土性、法性，

    　 又能入可數、不可數法中，乃至能觀擇，虛空無量性。

    （3）《佛說十地經》卷9〈10 菩薩法雲地〉（大正10，574a18-20）：

    欲界、色界、無色界，法界、世界、有情界；有為、無為、空涅槃，如是一切咸通達。 [↑](#footnote-ref-49)
50. 毛道：梵語vālapatha。（一）又作毛端、毛頭。指極小之場所。（二）指凡夫。又作毛頭。謂凡夫心行不定，猶如輕毛之隨風飄盪。然依梵本，則有婆羅（bāla）、縛羅（vāla）二音，前者為愚之義，後者為毛之義。在菩提流支所譯之金剛般若經中，將凡夫譯作「毛道凡夫」，此係嬰愚凡夫（梵bāla-pṛthag-jana）之前半誤傳為 vālapatha 所產生之譯語。基於此，金剛經之異譯亦解作小兒凡夫（笈多譯）或嬰兒凡夫（真諦譯）之意。（《佛光大辭典（二）》p.1484） [↑](#footnote-ref-50)
51. （1）《大方廣佛華嚴經》卷27〈22 十地品〉（大正09，576c28-577a2）：

    又此地悉知，菩薩變化事，諸佛威神力，微細智密事。

    　 又能悉通達，一切諸劫數，於一微塵中，觀見諸世界。

    （2）《十住經》卷4〈10 法雲地〉（大正10，534a12-15）：

    入＊1此地悉具，菩薩變化事，諸佛威神力，微細智密事。

    　 又能悉通達，一切諸劫數，於一毛端中，觀見世間性。

    ＊1入＝又【宋】【元】【明】【宮】【森】。（大正10，534d，n.2）

    （3）《佛說十地經》卷9〈10 菩薩法雲地〉（大正10，574a20-22）：

    一切變化大威力，諸佛加持微細智；祕密劫數毛道等，皆能如實而觀察。 [↑](#footnote-ref-51)
52. （1）《大方廣佛華嚴經》卷27〈22 十地品〉（大正09，577a3-6）：

    一切諸如來，於此無上地，初生及出家，得道轉法輪。

    　 示入於涅槃，皆隨順於智，寂滅妙解脫，悉得於此地。

    （2）《十住經》卷4〈10 法雲地〉（大正10，534a16-20）：

    一切諸如來，於此無上地，初生及出家、得道、轉法輪、

    　 示入於涅槃，皆隨順於智，寂滅妙解脫，悉於此地得。

    （3）《佛說十地經》卷9〈10 菩薩法雲地〉（大正10，574a22-23）：

    受生捨俗成正覺，轉妙法輪入涅槃；乃至寂滅解脫法，及所示說皆能了。 [↑](#footnote-ref-52)
53. （1）《大方廣佛華嚴經》卷27〈22 十地品〉（大正09，577a7-11）：

    此地諸大士，憶念力大故，諸佛大法雨，皆悉能受持。

    　 譬如大海水，能持龍王雨，諸佛廣大法，菩薩受亦爾。

    （2）《十住經》卷4〈10 法雲地〉（大正10，534a20-23）：

    此地諸大士，憶念力大故，諸佛大法雨，皆悉能受持。

    　 譬如大海水，能持龍王雨；諸佛大法雨，菩薩受亦爾。

    （3）《佛說十地經》卷9〈10 菩薩法雲地〉（大正10，574a28-29）：

    菩薩住此法雲地，於一佛所所受法；名為三世法界藏，此過彼數無有量。 [↑](#footnote-ref-53)
54. （1）《大方廣佛華嚴經》卷27〈22 十地品〉（大正09，577a11-14）：

    若於一佛所，一時聽受法，十方無量土，微塵數眾生。

    　 皆多聞總持，成於聲聞乘，不如是菩薩，算數所不及。

    （2）《十住經》卷4〈10 法雲地〉（大正10，534a24-27）：

    若於一佛所，一時聽受法，十方無量土，微塵數眾生，

    　 皆得聞總持，成於聲聞乘，不如是菩薩，算數所不及。

    （3）《佛說十地經》卷9〈10 菩薩法雲地〉（大正10，574a26-27）：

    假使十方無量土，微塵數等諸有情；悉得聞持陀羅尼，各持別別無量法。 [↑](#footnote-ref-54)
55. 霔：1.灌注；降落。2.時雨。（《漢語大詞典（十一）》p.707） [↑](#footnote-ref-55)
56. （1）《大方廣佛華嚴經》卷27〈22 十地品〉（大正09，577a15-18）：

    以無量智慧，及先大願力，能於一念中，遍滿無量國。

    　 雨甘露法雨，滅諸煩惱火，是故諸如來，名為法雲地。

    （2）《十住經》卷4〈10 法雲地〉（大正10，534a28-b3）：

    大智慧力故，及生＊1大願力，能於一念中，遍滿無量國。

    　 雨甘露法水，滅諸煩惱火，是故諸佛名，此地為法雲。

    ＊1生＝先【宋】【元】【明】【宮】【森】。（大正10，534d，n.3）

    （3）《佛說十地經》卷9〈10 菩薩法雲地〉（大正10，574b1-3）：

    由昔智願威神力，一念普遍十方界；注甘露法滅煩惱，是故此地名法雲。 [↑](#footnote-ref-56)
57. （1）《大方廣佛華嚴經》卷27〈22 十地品〉（大正09，577a19-23）：

    大士住此地，供養諸佛具，過諸天所有，普示大神力。

    　 示眾轉勝力，過是數無量，若人欲思量，迷悶不能解。

    （2）《十住經》卷4〈10 法雲地〉（大正10，534b3-6）：

    大士住此地，供養諸佛具，過諸天所有，普示大神力。

    　 示眾轉勝力，過是數無量，若人欲思量，迷悶不能解。

    （3）《佛說十地經》卷9〈10 菩薩法雲地〉（大正10，574b3-4）：

    神通示現遍十方，超出人天世間境；復過是數無量億，若以世智思必迷。 [↑](#footnote-ref-57)
58. （1）《大方廣佛華嚴經》卷27〈22 十地品〉（大正09，577a23-26）：

    大智住此地，舉足下足事，一切諸菩薩，乃至於九地。

    　 皆悉不能知，何況餘眾生，三世諸聲聞，及與辟支佛。

    （2）《十住經》卷4〈10 法雲地〉（大正10，534b7-10）：

    大智住此地，舉足下足事，及餘諸菩薩、乃至於九地，

    　 皆悉不能知，何況餘眾生、三世諸聲聞、及與辟支佛？

    （3）《佛說十地經》卷9〈10 菩薩法雲地〉（大正10，574b5-8）：

    十地菩薩身業等，至舉足量智功德，此乃登法太子位，九地諸聖不能測，

    何況一切諸群生，及以聲聞、獨覺等。 [↑](#footnote-ref-58)
59. （1）《大方廣佛華嚴經》卷27〈22 十地品〉（大正09，577b4-8）：

    菩薩住此地，能以大供具，供養十方佛，遍一切世界。

    　 一切諸世間，所有眾生類，其餘諸供具，皆所不能及。

    （2）《十住經》卷4〈10 法雲地〉（大正10，534b17-20）：

    菩薩住此地，能以大供具，供養十方佛，遍滿一切方；

    　 一切諸世間，所有眾生類，其餘諸供具，皆所不能及。

    （3）《佛說十地經》卷9〈10 菩薩法雲地〉（大正10，574b8-9）：

    此地菩薩供養佛，十方國土悉周遍，亦供現前諸聖眾，具足莊嚴佛功德。 [↑](#footnote-ref-59)
60. （1）《大方廣佛華嚴經》卷27〈22 十地品〉（大正09，577a27-b3）：

    住此諸佛示，一切智慧事，亦與令通達，三世無礙智。

    　 示法性寂滅，亦示種種變，一切諸世界，所有眾生類。

    　 所行一切法，深微隱遠事，一切佛功德，次第示令知。

    （2）《十住經》卷4〈10 法雲地〉（大正10，534b11-16）：

    住此諸佛示，一切智慧事，亦與令通達，三世無礙智，

    　 亦示法性寂、亦示種種變，一切諸世界，所有眾生類，

    　 所行一切法、深微隱妙事、一切佛功德，次第示令知。

    （3）《佛說十地經》卷9〈10 菩薩法雲地〉（大正10，574b10-12）：

    諸佛為住此地說，三世法界無礙智，遍照世界有情等，乃至為說一切智。 [↑](#footnote-ref-60)
61. （1）《大方廣佛華嚴經》卷27〈22 十地品〉（大正09，577b8-12）：

    智者住此地，皆能破一切，無明諸闇冥，開示以佛道。

    　 如自在天王，光滅眾熱惱，佛子智光明，滅惡亦如是。

    （2）《十住經》卷4〈10 法雲地〉（大正10，534b21-25）：

    智者住此地，皆能破一切，無明諸闇冥，開示以佛道。

    　 如自在天王，光滅眾＊1熱惱；佛子智光明，滅眾惱亦爾。

    ＊1眾＝諸【森】。（大正10，534d，n.4）

    （3）《佛說十地經》卷9〈10 菩薩法雲地〉（大正10，574b12-14）：

    此地菩薩智光明，能示有情正法路，如大自在天王光，除闇能悅有情身， [↑](#footnote-ref-61)
62. （1）《大方廣佛華嚴經》卷27〈22 十地品〉（大正09，577b12-15）：

    住是地多作，三界自在王，通達諸智慧，善以三乘化＊1。

    　能於一念中，得無量三昧，能見十方佛，其數亦如是。

    ＊1化＝位【元】【明】。（大正09，577d，n.1）

    （2）《十住經》卷4〈10 法雲地〉（大正10，534b25-28）：

    住是地皆＊1作，三界自在王，通達諸智慧，善以三乘化。

    　 能於一念中，得無量三昧，能見十方佛，其數亦如是。

    ＊1皆＝亦【宋】【元】【明】【宮】。（大正10，534d，n.5）

    （3）《佛說十地經》卷9〈10 菩薩法雲地〉（大正10，574b15-17）：

    住此多作三界王，善能演說三乘法；剎那能證百萬億，那庾多數不可說。

    剎土塵等三摩地，見佛等事餘亦然； [↑](#footnote-ref-62)
63. （1）《大方廣佛華嚴經》卷27〈22 十地品〉（大正09，577b16-19）：

    金剛藏菩薩，告諸大士言，我今略解說，十地之妙行，若廣演說者，千億劫不盡。

    （2）《十住經》卷4〈10 法雲地〉（大正10，534b29-c3）：

    金剛藏菩薩，告諸大士言：「我今略解說，十地妙行已，若廣演說者，千億劫不盡，

    （3）《佛說十地經》卷9〈10 菩薩法雲地〉（大正10，574,b18）：

    此地我今已略說，若以廣說不可盡。 [↑](#footnote-ref-63)
64. 嶷然： 2.卓異貌。3.端莊貌。（《漢語大詞典（三）》p.873） [↑](#footnote-ref-64)
65. （1）《大方廣佛華嚴經》卷27〈22 十地品〉（大正09，577b19-22）：

    是則名清淨，諸大菩薩地，為得佛智故，住於十地中，安住不移動，猶如大山王。

    （2）《十住經》卷4〈10 法雲地〉（大正10，534c3-6）：

    是則名清淨，諸大菩薩地。為得佛智故，住於此地中，安住不移動＊1，猶如大山王。

    ＊1移動＝動移【宋】【元】【明】【宮】【森】。（大正10，534d，n.6）

    （3）《佛說十地經》卷9〈10 菩薩法雲地〉（大正10，574b19-20）：

    是諸地於佛智中，嶷然住似十山王； [↑](#footnote-ref-65)
66. 鞞＝毘【宋】【元】【宮】【聖】，明註曰鞞南藏作毘。（大正10，210d，n.1） [↑](#footnote-ref-66)
67. （1）《大方廣佛華嚴經》卷27〈22 十地品〉（大正09，577b22-27）：

    初地具一切，經書諸技＊1術，猶如雪山中，積聚眾藥草。

    　 持戒及多聞，在於二地中，猶如香山王，集一切香物。

    　 如軻梨羅山，多積諸寶華，明地集聞智，禪定亦如是。

    ＊1技＝伎【聖】＊。（大正09，575d，n.1-1）

    （2）《十住經》卷4〈10 法雲地〉（大正10，534c6-12）：

    初地具一切，經書、諸伎＊1術，猶如雪山王＊2，積聚眾藥草；

    　 持戒及多聞，在於二地中，猶如香山王＊3，集諸一切香；

    　 如軻梨羅山，多積諸寶花，明地集聞智，其喻亦如是；

    ＊1伎＝技【宮】。（大正10，534d，n.7）

    ＊2王＝中【森】＊。（大正10，534d，n.8）

    ＊3王＝中【森】＊。（大正10，534d，n.8-1）

    （3）《佛說十地經》卷9〈10 菩薩法雲地〉（大正10，574b20-22）：

    初地藝業不可盡，如雪山中諸藥性；二地戒香如香山；三如裂窮豐妙珍； [↑](#footnote-ref-67)
68. （1）《大方廣佛華嚴經》卷27〈22 十地品〉（大正09，577b28-c4）：

    焰地多積聚＊1，入道法不壞，如仙聖山中，善寂所遊止。

    　 五地諸神通，無能得及者，如由乾陀山，多集夜叉眾。

    　 六地善分別，諸果無窮盡，猶如馬耳山，妙果無有量。

    ＊1積聚＝積集【宋】【元】【明】【宮】【聖】。（大正09，577d，n.2）

    （2）《十住經》卷4〈10 法雲地〉（大正10，534c12-17）：

    焰地多積聚＊1，道法寶不壞，如仙聖山中，善寂人不少；

    　 五地諸神通，無能得及者，如由乾陀山＊2，夜叉神不少；

    　 六地善分別，諸果無窮盡，猶如馬耳山，諸果無有量；

    ＊1聚＝集【明】【宮】【森】。（大正10，534d，n.9）

    ＊2山＝中【宋】【元】【明】【宮】。（大正10，534d，n.10）

    （3）《佛說十地經》卷9〈10 菩薩法雲地〉（大正10，574b22-23）：

    焰慧道寶無有盡，如仙山中神仙眾；五地神通如持雙；六如馬耳具眾果； [↑](#footnote-ref-68)
69. （1）《大方廣佛華嚴經》卷27〈22 十地品〉（大正09，577c5-13）：

    七地方便慧，無有能及者，如尼民陀羅＊1，諸龍王盈滿。

    　 住於八地中，自在智無量，如斫迦羅山，多心自在者。

    　 九地心清淨，說法無障礙，猶如宿慧山，阿脩羅所止。

    　 十地諸佛力，功德無窮盡，如須彌山王，集一切天眾。

    ＊1羅＝山【宋】【元】【明】【聖】。（大正09，577d，n.3）

    （2）《十住經》卷4〈10 法雲地〉（大正10，534c18-26）：

    七地中大慧，無有能及者，如尼民陀山，諸龍王不少；

    　 住於八地中，自在智無量，如斫迦羅山，多心自在者；

    　 九地心清淨，說法無障礙，猶如眾相山，阿修羅不少；

    　 十地中諸佛，功德無窮盡，如須彌山王，多諸天神眾。

    （3）《佛說十地經》卷9〈10 菩薩法雲地〉（大正10，574b24-26）：

    七地大慧如持魚；八地自在如輪圍；九無礙解如幢相；十如妙高具眾德。 [↑](#footnote-ref-69)
70. （1）《大方廣佛華嚴經》卷27〈22 十地品〉（大正09，577c13-19）：

    又復初地中，發於廣大願，二地持戒品，三地假名壞，

    　 第四地專一，五地眾妙事，六地甚深相，七地廣大心，

    　 八地中種種，莊嚴諸神通，九地思妙智，能過一切世，十地能受持，諸佛大法雨。

    （2）《十住經》卷4〈10 法雲地〉（大正10，534c26-535a4）：

    又復初地中，發於廣大願，二地持戒品，三地行功德，

    　 第四地專一，五地眾妙事，六地甚深相，七地廣大心，

    　 八地中種種，莊嚴諸神通，九地思妙智，能過一切世，十地能受持，諸佛大法雨。

    （3）《佛說十地經》卷9〈10 菩薩法雲地〉（大正10，574b26-c2）：

    初地願首二淨戒，三靜慮等諸功德，四專一行覺支道，五地微妙方便慧，

    　 六地甚深緣起觀，七廣大慧八莊嚴，九地思擇微妙義，出過一切世間道；

    　 十地受持諸佛法，如是行海無盡竭。 [↑](#footnote-ref-70)
71. （1）《大方廣佛華嚴經》卷27〈22 十地品〉：（大正09，577c20-28）

    菩薩行大海，難動不可盡，發心出世間，得入於初地，

    　 二地淨持戒，三地修諸禪，四地道行淨，五鍊方便慧，

    　 六因緣莊嚴，七深方便慧，八到瑠璃幢，九地觀眾生，

    　 一切險難處，智慧光普照，十地受智職，如珠隨王意，如是次第淨，菩提心妙寶。

    （2）《十住經》卷4〈10 法雲地〉（大正10，535a4-12）：

    菩薩行大海，難動不可盡，發心出世間，得入於初地，

    　 二地淨持戒，三地修諸禪，四地道行淨，五練方便慧，

    　 六因緣莊嚴，七深方便慧，八到琉璃幢，九地行眾生，

    　 一切險難處，智慧光普照，十地受智職，猶如國王許；如是次第淨，菩提心妙寶。

    （3）《佛說十地經》卷9〈10 菩薩法雲地〉（大正10，574c2-6）：

    十行超世發心初，淨戒第二、靜慮三，行淨第四、成就五，緣起第六、貫穿七，

    　第八置在金剛幢，第九觀察眾稠林，第十法王授灌頂，如是德寶漸清淨。 [↑](#footnote-ref-71)
72. 毫末：1.毫毛的末端。（《漢語大詞典（六）》p.1010） [↑](#footnote-ref-72)
73. （1）《大方廣佛華嚴經》卷27〈22 十地品〉（大正09，577c29-578a3）：

    十方諸世界，所有微塵數，可於一念中，計知其多少＊1。

    　 可以一毫末，數知於虛空，諸佛大功德，無量不可盡。

    ＊1小＝少【宋】【元】【明】【宮】【聖】【CB】。（大正09，578d，n.1）

    （2）《十住經》卷4〈10 法雲地〉（大正10，535a13-16）：

    十方諸世界，所有微塵數，可於一念中，計知其多少；

    　 可以一毛頭，數知於虛空；諸佛大功德，無量不可盡。

    （3）《佛說十地經》卷9〈10 菩薩法雲地〉（大正10，574c6-7）：

    十方國土碎為塵，可於一念知其數；毫末度空可知量，億劫說此不可盡。 [↑](#footnote-ref-73)