**《大方廣佛華嚴經》[[1]](#footnote-1)卷35**

**〈十地品第二十六之二〉**

(大正10，187a29-189b13)

上厚下觀院長指導

釋果證敬編

2012/03/01

**（叁）第三地發光地[[2]](#footnote-2)**

**※讚請分**

**一、集經者敘（一偈）**

第三地[[3]](#footnote-3)。（187b）

佛子得聞此地行，菩薩境界難思議，靡[[4]](#footnote-4)不恭敬心歡喜，散華空中為供養。[[5]](#footnote-5)

**二、發言讚歎（二偈）**

讚言：「善哉大山王，慈心愍念諸眾生，善說智者律儀法，第二地中之行相。

是諸菩薩微妙行，真實無異無差別，為欲利益諸群生，如是演說最清淨。[[6]](#footnote-6)

**三、大眾請（二偈）**

一切人天供養者，願為演說第三地，與法相應諸智業，如其境界希具闡[[7]](#footnote-7)！

大仙所有施戒法，忍辱精進禪智慧，及以方便慈悲道，佛清淨行願皆說！」[[8]](#footnote-8)

**四、上首請（一偈）**

時，解脫月復請言：「無畏大士金剛藏，願說趣入第三地，柔和心者諸功德！」[[9]](#footnote-9)

**※正說分**

**一、明地行**

**（一）起厭行分**

爾時，金剛藏菩薩告解脫月菩薩言：「佛子！菩薩摩訶薩已淨第二地，欲入第三地，當起十種深心。何等為十？所謂：(1)清淨心、(2)安住心、(3)厭捨心、(4)離貪心、(5)不退心、(6)堅固心、(7)明盛心、(8)勇猛心、(9)廣心、(10)大心。菩薩以是十心，得入第三地。[[10]](#footnote-10)

**（二）厭行分**

**1、修行護煩惱行**

**（1）觀無常即知有為體性**

佛子！菩薩摩訶薩住第三地已，觀一切有為法如實相，所謂：(1)無常、(2)苦、(3)不淨、(4)不安隱，(5)敗壞、(6)不久住，(7)剎那生滅，(8)非從前際生，(9)非向後際去，(10)非於現在住。[[11]](#footnote-11)

**（2）觀無救者即就人彰過**

又觀此法無救、(1)無依，(2)與憂、(3)與悲，(4)苦惱同住，(5)愛憎所繫，(6)愁慼[[12]](#footnote-12)轉多，(7)無有停積[[13]](#footnote-13)，(8)貪、恚、癡火熾然不息，(9)眾患所纏，日夜增長，如幻不實。[[14]](#footnote-14)

**2、修行護小乘行**

**（1）護小心**

見如是已，於一切有為倍增厭離，趣佛智慧，見佛智慧不可思議、無等無量、難得無雜、無惱無憂，至無畏城，不復退還，能救無量苦難眾生。

**（2）護狹心**

**A、悲其淪溺**

菩薩如是見如來智慧無量利益，見一切有為無量過患，則於一切眾生生十種哀愍心。何等為十？所謂：(1)見諸眾生孤獨（187c）無依，生哀愍心；(2)見諸眾生貧窮困乏，生哀愍心；(3)見諸眾生三毒火然，生哀愍心；(4)見諸眾生諸有牢獄之所禁閉，生哀愍心；(5)見諸眾生煩惱稠林[[15]](#footnote-15)恒所覆障，生哀愍心；(6)見諸眾生不善觀察，生哀愍心；(7)見諸眾生無善法欲，生哀愍心；(8)見諸眾生失諸佛法，生哀愍心；(9)見諸眾生隨生死流，生哀愍心；(10)見諸眾生失解脫方便，生哀愍心。是為十。[[16]](#footnote-16)

**B、決志救度**

菩薩如是見眾生界無量苦惱，發大精進，作是念言：『此等眾生，(1)我應救，(2)我應脫，(3)我應淨，(4)我應度；(5)應著善處，(6)應令安住，(7)應令歡喜，(8)應令知見，(9)應令調伏，(10)應令涅槃。』[[17]](#footnote-17)

**3、修行方便攝行**

**（1）起攝行因**

菩薩如是厭離一切有為，如是愍念一切眾生，知一切智智有勝利益，欲依如來智慧救度眾生，

**（2）思求方便攝行**

作是思惟：『此諸眾生墮在煩惱大苦之中，以何方便而能拔濟，令住究竟涅槃之樂？』

**（3）思得攝生方便**

便作是念：『欲度眾生令住涅槃，不離無障礙解脫智；無障礙解脫智，不離一切法如實覺；一切法如實覺，不離無行無生行慧光[[18]](#footnote-18)；無行無生行慧光，不離禪善巧決定觀察智[[19]](#footnote-19)；禪善巧決定觀察智，不離善巧多聞。』

**（4）依思修行**

**A、求法行**

菩薩如是觀察了知已，倍於正法勤求修習，日夜唯願(1)聞法、(2)喜法、(3)樂法、(4)依法、(5)隨法、(6)解法、(7)順法、(8)到法、(9)住法、(10)行法。[[20]](#footnote-20)

**B、求行因**

**（A）常勤求因**

**a、輕財重法**

菩薩如是勤求佛法，所有珍財皆無吝惜，不見有物難得可重，但於能說佛法之人生難遭想。

**b、雙捨內外**

是故，菩薩於內外財，為求佛法悉能捨施。

**c、內財敬事**

無有恭敬而不能行，無有憍慢而不能捨，無有承事[[21]](#footnote-21)而不能作，無有勤苦而不能受。

**d、況捨外財**

若聞一句未曾聞法，生大歡喜，勝得三千大千世界滿中珍寶；

**e、輕位重法**

若聞一偈未聞正（188a）法，生大歡喜，勝得轉輪聖王位；若得一偈未曾聞法，能淨菩薩行，勝得帝釋、梵王位住無量百千劫。

**f、甘苦重法**

若有人言：『我有一句佛所說法，能淨菩薩行。汝今若能入大火阬[[22]](#footnote-22)，受極大苦，當以相與。』

菩薩爾時作如是念：『我以一句佛所說法，淨菩薩行故，假使三千大千世界大火滿中，尚欲從於梵天之上投身而下，親自受取，況小火阬[[23]](#footnote-23)而不能入！（179b）然我今者為求佛法，應受一切地獄眾苦，何況人中諸小苦惱！』

**（B）正修行因**

菩薩如是發勤精進求於佛法，如其所聞觀察修行。

**（三）厭分**

**1、修行**

此菩薩得聞法已，攝心安住，於空閑處作是思惟：『如說修行乃得佛法，非但口言而可清淨。』

**2、證入**

「佛子！是菩薩住此**發光地**時，

**（1）明四禪**

**A、初禪**

即離欲惡不善法，有覺有觀，離生喜樂，住初禪；[[24]](#footnote-24)

**B、二禪**

滅覺觀，內淨一心，無覺無觀，定生喜樂，住第二禪；

**C、三禪**

離喜住捨，有念正知，身受樂，諸聖所說能捨有念受樂，住第三禪；

**D、四禪**

斷樂，先除苦喜，憂滅，不苦不樂，捨念清淨，住第四禪；

**（2）明四空**

**A、空處**

超一切色想，滅有對想，不念種種想，入無邊虛空，住虛空無邊處；[[25]](#footnote-25)

**B、識處**

超一切虛空無邊處，入無邊識，住識無邊處；[[26]](#footnote-26)

**C、無所有處**

超一切識無邊處，入無少所有，住無所有處；[[27]](#footnote-27)

**D、非想非非想處**

超一切無所有處，住非有想非無想處。[[28]](#footnote-28)

**3、入意**

但隨順法故行，而無所樂著。

**（四）厭果分**

**1、四無量即行方便果**

「佛子！此菩薩心隨於慈，廣大無量不二，無怨無對，無障無惱，遍至一切處，盡法界、虛空界，遍一切世間；住悲、喜、捨亦復如是。

**2、五神通即行功用果**

**（1）神境**

「佛子！此菩薩得無量神通力，能動大地；以一身為多身，多身為一身，或隱或顯；(1)石壁[[29]](#footnote-29)山障，（188b）所往無礙，猶如虛空；(2)於虛空中跏[[30]](#footnote-30)趺而去，同於飛鳥；(3)入地如水；(4)履水如地；(5)身出煙焰，如大火聚；(6)復雨於水，猶如大雲；(7)日月在空，有大威力，而能以手捫摸[[31]](#footnote-31)摩觸；(8)其身自在，乃至梵世。

**（2）天耳**

此菩薩天耳清淨過於人耳，悉聞人、天若近若遠所有音聲，乃至蚊蚋[[32]](#footnote-32)、虻蠅等聲亦悉能聞。

**（3）他心**

此菩薩以他心智如實而知他眾生心，所謂：(1)有貪心，如實知有貪心；離貪心，如實知離貪心；有瞋心、離瞋心，有癡心、離癡心，(2)有煩惱心、無煩惱心，(3)小心、廣心，大心、無量心，(4)略心、非略心[[33]](#footnote-33)，散心、非散心，(5)定心、非定心，(6)解脫心、非解脫心，(7)有上心、無上心[[34]](#footnote-34)，(8)雜染心、非雜染心，(9)廣心、非廣心，皆如實知。菩薩如是以他心智知眾生心。[[35]](#footnote-35)

**（4）宿住**

此菩薩念知無量宿命差別，所謂：『念知一生，念知二生、三生、四生，乃至十生、二十、三十，乃至百生、無量百生、無量千生、無量百千生，成劫、壞劫、成壞劫、無量成壞劫，我曾在某處，如是名，如是姓，如是種族，如是飲食，如是壽命，如是久住，如是苦樂。我於彼死，生於某處，從某處死，生於此處，如是形狀，如是相貌，如是言音。』如是過去無量差別，皆能憶念。[[36]](#footnote-36)

**（5）天眼**

此菩薩天眼清淨過於人眼，見諸眾生生時、死時、好色、惡色，善趣、惡趣，隨業而去。若彼眾生成就身惡行，成就語惡行，成就意惡行，誹謗賢聖；具足邪見及邪見業因緣，身壞命終，必墮惡趣，生地獄中。若彼眾生成就身善行，成就語善行，成就意善行，不謗賢聖，具足正見；正見業因緣，身壞命終，必生善趣諸天之中。菩薩天眼皆如實知。

**3、總結自在**

此菩（188c）薩於諸禪、三昧、三摩鉢底能入能出，然不隨其力受生，但隨能滿菩提分處，以意願力而生其中。

**二、明地果**

**（一）調柔果**

**1、調柔行體**

**（1）法**

**A、練行緣**

「佛子！是菩薩住此發光地，以願力故，得見多佛。所謂：見多百佛，見多千佛，見多百千佛，乃至見多百千億那由他佛。

**B、能練行**

悉以廣大心、深心，恭敬尊重，承事供養，衣服、飲食、臥具、湯藥，一切資生悉以奉施，亦以供養一切眾僧，以此善根迴向阿耨多羅三藐三菩提。於其佛所，恭敬聽法，聞已受持，隨力修行。此菩薩觀一切法，不生不滅，因緣而有；

**C、所練淨**

見縛先滅，一切欲縛、色縛、有縛、無明縛皆轉微薄[[37]](#footnote-37)；於無量百千億那由他劫不積集故，邪貪、邪瞋及以邪癡，悉得除斷，所有善根轉更明淨。[[38]](#footnote-38)

**（2）喻**

佛子！譬如真金善巧鍊治，稱[[39]](#footnote-39)兩不減，轉更明淨。

**（3）合**

菩薩亦復如是，住此發光地，不積集故，邪貪、邪瞋及以邪癡，皆得除斷，所有善根轉更明淨。此菩薩(1)忍辱心、(2)柔和心、(3)諧順心[[40]](#footnote-40)、(4)悅美心、(5)不瞋心、(6)不動心、(7)不濁心、(8)無高下心、(9)不望報心、(10)報恩心、(11)不諂心、(12)不誑心、(13)無譣[[41]](#footnote-41)詖[[42]](#footnote-42)心皆轉清淨。

**2、別地行相**

**此菩薩於四攝中，利行偏多；十波羅蜜中，忍波羅蜜偏多；餘非不修，但隨力隨分。**

**3、結說地相**

「佛子！是名菩薩第三發光地。

**（二）攝報果**

菩薩住此地多作三十三天王，能以方便，令諸眾生捨離貪欲。布施、愛語、利行、同事，如是一切諸所作業，皆不離念佛，不離念法，不離念僧，乃至不離念具足一切種、一切智智。復作是念：『我當於一切眾生中為首、為勝、為殊勝、為妙、為微妙、為上、為無上，乃至為一切智智依止者。』若勤行精進，於（189a）一念頃，得百千三昧，得見百千佛，知百千佛神力，能動百千佛世界，乃至示現百千身，一一身百千菩薩以為眷屬；

**（三）願智果**

若以菩薩殊勝願力自在示現，過於此數，百劫、千劫乃至百千億那由他劫不能數知。」

**※重頌分**

**一、起厭行分（一頌）**

爾時，金剛藏菩薩欲重宣其義而說頌曰：

「(1)清淨(2)安住(7)明盛心，(3)厭離(4)無貪(5)無害心，(6)堅固(8)勇猛(9)廣(10)大心，智者以此入三地。[[43]](#footnote-43)

**二、頌厭分（十二頌）**

**（一）護煩惱（二頌）**

菩薩住此發光地，觀諸行法(2)苦(1)無常，(3)不淨(5)敗壞(7)速歸滅，(4)無堅(6)無住(8.9.10)無來往。[[44]](#footnote-44)

觀諸有為(1)如重病，(2)憂(3)悲(4)苦惱(5.6)惑所纏，(8)三毒猛火恒熾然，(9)無始時來(7)不休息。[[45]](#footnote-45)

**（二）護小乘（三頌）**

厭離三有不貪著，專求佛智無異念，難測難思無等倫[[46]](#footnote-46)，無量無邊無逼惱。[[47]](#footnote-47)

見佛智已愍眾生，(1)孤獨無依無救護，(3)三毒熾然(2)常困乏，(4)住諸有獄恒受苦。

(5)煩惱纏覆(6)盲無目，(7)志樂下劣(8)喪法寶，(9)隨順生死(10)怖涅槃，我應救彼勤精進。[[48]](#footnote-48)

**（三）方便攝行（七頌）**

將求智慧益眾生，思何方便令解脫？不離如來無礙智，彼復無生慧所起。[[49]](#footnote-49)

心念此慧從聞得，如是思惟自勤勵，日夜聽習無間然，唯以正法為尊重。[[50]](#footnote-50)

國城財貝諸珍寶，妻子眷屬及王位，菩薩為法起敬心，如是一切皆能捨。[[51]](#footnote-51)

頭目耳鼻舌牙齒，手足骨髓心血肉，此等皆捨未為難，但以聞法為最難。[[52]](#footnote-52)

設有人來語菩薩：『孰能投身大火聚，我當與汝佛法寶！』聞已投之無怯懼。[[53]](#footnote-53)

假使火滿三千界，身從梵世而投入，（189b）為求法故不為難，況復人間諸小苦！[[54]](#footnote-54)

從初發意至得佛，其間所有阿鼻苦，為聞法故皆能受，何況人中諸苦事！[[55]](#footnote-55)

**三、頌厭分及果（一頌）**

聞已如理正思惟，獲得四禪無色定，四等五通次第起，不隨其力而受生。[[56]](#footnote-56)

**四、頌位果（三頌）**

菩薩住此見多佛，供養聽聞心決定，斷諸邪惑轉清淨，如鍊[[57]](#footnote-57)真金體無減。[[58]](#footnote-58)

住此多作忉利王，化導無量諸天眾，令捨貪心住善道，一向專求佛功德。[[59]](#footnote-59)

佛子住此勤精進，百千三昧皆具足，見百千佛相嚴身，若以願力復過是。[[60]](#footnote-60)

**五、結說**

一切眾生普利益，彼諸菩薩最上行，如是所有第三地，我依其義已解釋。[[61]](#footnote-61)」

1. （1）講義編輯以大正藏第10冊為底本，于闐國三藏實叉難陀奉制譯。

   （2）科判參考華嚴蓮社《大方廣佛華嚴經疏科文表解》，p.90-p.92。

   （3）偈頌參考：（1）東晉‧佛馱跋陀羅譯《大方廣佛華嚴經》（六十華嚴）、（2）西晉‧竺法護譯《漸備一切智德經》、（3）姚秦‧鳩摩羅什譯《十住經》、（4）唐‧尸羅達摩譯《佛說十地經》及（5）天親菩薩造，菩提流支譯《十地經論》。 [↑](#footnote-ref-1)
2. （1）《十地經論》卷1(大正26，127a20-21)：「隨聞、思、修等照法顯現，故名明地。」

   （2）《大方廣佛華嚴經疏》卷36〈26 十地品〉(大正35，779c6-7)：「此地修禪厭伏煩惱；亦厭於禪，故名厭地；設忻大法，亦為厭故。」 [↑](#footnote-ref-2)
3. 〔第三地〕－【宋】【元】【明】【宮】【聖】(大正10，187d，n.2) [↑](#footnote-ref-3)
4. 靡：10.無，沒有。（《漢語大詞典（十三）》p.787） [↑](#footnote-ref-4)
5. （1）《大方廣佛華嚴經》卷24〈22 十地品〉(大正9，551a6-9)：

   諸菩薩聞是，不可思議行，心皆大歡喜，恭敬無有量。

   即時虛空中，雨眾名華香，如雲而散下，供養金剛藏。

   （2）《十住經》卷2〈3 明地〉(大正10，506c28-507a2)：

   諸菩薩聞是，不可思議行，心皆大歡喜，恭敬無有量。

   即時虛空中，雨眾名華香，如雲而垂下，供養金剛藏。

   （3）《佛說十地經》卷3〈3 菩薩發光地〉(大正10，545a7-8)：

   佛子聞此地行已，菩薩境界難思議；靡不恭敬心歡喜，散花空中為供養。 [↑](#footnote-ref-5)
6. （1）《大方廣佛華嚴經》卷24〈22 十地品〉(大正9，551a10-17)：

   咸讚言善哉：「善哉！金剛藏！善說諸大人，護持淨戒行，

   於一切眾生，深有哀愍心，敷演解說是，二地之行相。

   菩薩微妙行，真實無有異，是諸菩薩等，清淨之行足，

   為一切眾生，常求好事者，已為具演說，第二離垢地。

   （2）《十住經》卷2〈3 明地〉(大正10，507a3-10)：

   咸讚言：「善哉！善哉！金剛藏！善說諸大人，護持淨戒行。

   於諸眾生中，深有憐愍心，敷演解說是，第二地行處。

   菩薩微妙行，真實無有異，是諸菩薩等，清淨之行處[1]，

   為一切眾生，常求諸好事，第二淨明地，今已解說竟。[1]處＝足【宋】【元】【明】【宮】。

   （3）《佛說十地經》卷3〈3 菩薩發光地〉(大正10，545a9-12)：

   讚言：善哉！大仙主！慈心愍念諸有情；善說智者律儀法，第二地中之行相。

   是諸菩薩微妙行，真實無異無差別；為欲利益諸群生，如是演說最清淨。 [↑](#footnote-ref-6)
7. 闡：4.闡發，闡明。（《漢語大詞典（十二）》p.171） [↑](#footnote-ref-7)
8. （1）《大方廣佛華嚴經》卷24〈22 十地品〉(大正9，551a18-23)：

   天人恭敬者，願說第三地，善示智所作，菩薩之所行。

   願說諸大人，所行布施德，持戒及忍辱，精進行禪定，

   智慧巧方便，并及慈悲心，云何行是法，淨於諸佛行？

   （2）《十住經》卷2〈3 明地〉(大正10，507a11-16)：

   天人恭敬者！願說第三地，善示智所作、菩薩之所行。

   願說諸大人，云何行布施、持戒及忍辱、精進、行禪定，

   智慧與方便、并及慈悲心？云何行是法，清淨於佛行？

   （3）《佛說十地經》卷3〈3 菩薩發光地〉(大正10，545a13-16)：

   一切天人供養者，願為演說第三地；與法相應諸智業，如其境界為具闡。

   大仙所有施、淨戒，安忍、精進、靜慮、慧，及以方便慈悲道，佛清淨道願皆說。 [↑](#footnote-ref-8)
9. （1）《大方廣佛華嚴經》卷24〈22 十地品〉(大正9，551a24-25)：

   解脫月菩薩，請金剛藏言：「菩薩入三地，當以何等心？」

   （2）《十住經》卷2〈3 明地〉：(大正10，507a17-18)

   解脫月菩薩，語金剛藏言：「菩薩至三地，當以何等心？

   （3）《佛說十地經》卷3〈3 菩薩發光地〉(大正10，545a17-18)：

   時解脫月復請言：無畏大師金剛藏！願說趣入第三地，柔和心者之功德。 [↑](#footnote-ref-9)
10. （1）《大方廣佛華嚴經》卷24〈22 十地品〉(大正9，551a26-b1)：「佛子！諸菩薩摩訶薩淨第二地已，欲得第三地，當以十種深心。何等為十？一、淨心，二、猛利心，三、厭心，四、離欲心，五、不退心，六、堅心，七、明盛心，八、無足心，九、勝心，十、大心。」

    （2）《十住經》卷2〈3 明地〉(大正10，507a19-23)：「佛子！諸菩薩摩訶薩深淨心行第二地已、欲得第三地，當以十心得入第三地。何等為十？一、淨心，二、猛利心，三、厭心，四、離心，五、不退心，六、堅心，七、明盛心，八、無足心，九、快心，十、大心。」

    （3）《佛說十地經》卷3〈3 菩薩發光地〉(大正10，545a19-28)：「唯諸佛子！若是菩薩，第二地中增上意樂善清淨已，欲入菩薩第三地者，當以十種心之意樂作意[2]而入。何等為十？所謂：(1)以清淨[3]心意樂作意，(2)以安住[4]心意樂作意，(3)以厭離[5]心意樂作意，(4)以離欲[6]心意樂作意，(5)以不退[7]心意樂作意，(6)以堅固[8]心意樂作意，(7)以熾然[9]心意樂作意，(8)以勇健[10]心意樂作意，(9)以勝妙[11]心意樂作意，(10)以廣大[12]心意樂作意，菩薩以是十心意樂作意，證入第三地中。」

    [2]心之意樂作意 Cittāśayamanaskāra.。[3]清淨 Śuddha.。[4]安住 Sthira.。[5]厭離 Nirviṇṇa.。[6]離欲 Virāga.。[7]不退 Avivarta.。[8]堅固 Dṛḥa.。[9]熾然 Uttapta.。[10]勇健 Tṛpta(?).。[11]勝妙 Udāra.。[12]廣大 Māhātmya.。

    （4）《瑜伽師地論》卷48〈4住品〉(大正30，557a14-b4)：「**問：**增上心住菩薩轉時，當知何行、何狀、何相？**答：**若諸菩薩先於增上戒住，已得十種清淨意樂，作意思惟解了通達。復由餘十淨心意樂作意思惟，成上品故，極圓滿故，過增上戒住入增上心住。何等為十？一者、作意思惟，我於十種淨心意樂已得清淨。二者、作意思惟，我於十種淨心意樂已清淨故，能不退失。三者、作意思惟，我於一切漏有漏法心不趣入，於違背中，能正安住。四者、作意思惟，我能於彼修對治中，識正安住。五者、作意思惟，我能於彼所修對治，不復退失。六者、作意思惟，我於如是堅固對治，不為一切漏有漏法一切魔軍之所勝伏。七者、作意思惟，我今能於一切佛法，其心無有怯劣而轉。八者、作意思惟，我今能於一切苦行，無有怯弱。九者、作意思惟，我心一向於大乘中，深生信解，終不愛樂餘下劣乘。十者、作意思惟，我於一切利有情事，深心愛樂。由此十種淨心意樂作意思惟，能入菩薩增上心住。」 [↑](#footnote-ref-10)
11. （1）《大方廣佛華嚴經》卷24〈22 十地品〉(大正9，551b1-5)：「能觀一切有為法如實相；所謂(1)無常、(2)苦、(3)無我、(4)不淨、(5)不久敗壞、(6)不可信相、(7)不生不滅、(8)不從前際來、(9)不去至後際、(10)現在不住。」

    （2）《十住經》卷2〈3 明地〉(大正10，507a24-28)：「能觀一切有為法如實相，所謂(1)無常(2)苦空、(3)無我(4)不淨、(5)不久敗壞、(6)不可信相、(7)念念生滅又不生不滅，(8)不從前際來、(9)不去至後際、(10)現在不住。」

    （3）《佛說十地經》卷3〈3 菩薩發光地〉(大正10，545a28-b2)：「菩薩住此第三地時，觀察一切諸有為行，皆見(1)無常、(2)有苦、(3)不淨、(4)不可依怙，(5)終皆敗壞、(6)不得久住，(7)剎那生滅、(8)前際不來、(9)後際不去、(10)現在不住。」 [↑](#footnote-ref-11)
12. 愁慼：亦作“愁戚”。憂慮，憂傷。（《漢語大詞典（七）》p.627） [↑](#footnote-ref-12)
13. 停積：停留蓄積。（《漢語大詞典（一）》p.1556） [↑](#footnote-ref-13)
14. （1）《大方廣佛華嚴經》卷24〈22 十地品〉(大正9，551b5-9)：「菩薩如是觀一切有為法真實相，知諸法無作、無起、無來、無去，而諸眾生憂悲苦惱，憎愛所繫，無有停積，無定生處；但為貪、恚、癡火所然，增長後世苦惱大聚，無有實性猶如幻化。」

    （2）《十住經》卷2〈3 明地〉(大正10，507a28-b3)：「菩薩如是觀一切有為法真實相，知此諸法無作、無起，無來、無去，而諸眾生憂、悲、苦惱、憎愛所繫，無有停積、無定生處，但為貪、恚、癡火所然，增長後世苦惱火聚，無有實性、猶如幻化。」

    （3）《佛說十地經》卷3〈3 菩薩發光地〉(大正10，545b2-5)：「菩薩如是無倒觀察一切行時，復觀見身無有救者、無所依怙，與憂、與歎、與惱相應，愛憎所繫，多苦愁惱，無有停積。以貪、恚、癡猛火熾然共眾病長。」 [↑](#footnote-ref-14)
15. 稠林：密林。（《漢語大詞典（八）》p.103） [↑](#footnote-ref-15)
16. （1）《大方廣佛華嚴經》卷24〈22 十地品〉(大正9，551b15-19)：「何等為十？(1)眾生可愍，(2)孤獨無救，(3)貧無依止，(4)三毒之火熾然不息，(5)閉在三有牢固之獄，(6)常住煩惱諸惡刺林，(7)無正觀力，(8)於善法中欲樂心薄，(9)失佛妙法而常隨順生死水流，(10)怖畏涅槃。」

    （2）《十住經》卷2〈3 明地〉(大正10，507b9-13)：「何等為十？(1)眾生可愍、(2)孤獨無救、(3)貧窮無所依止、(4)三毒之火熾然不息、(5)閉在三有牢固之獄、(6)常住煩惱諸惡刺林、(7)無正觀力、(8)於善法中欲樂心薄、(9)失諸佛妙法而常隨順生死水行、(10)驚畏涅槃。」

    （3）《佛說十地經》卷3〈3 菩薩發光地〉(大正10，545b11-17)：「何等為十？所謂：(1)孤獨無依心之意樂，(2)常恒貧窮心之意樂，(3)以貪、恚、癡猛火熾然心之意樂，(4)於有牢獄之所禁閉心之意樂，(5)常無間斷以諸煩惱稠林所覆心之意樂，(6)不能觀察心之意樂，(7)無善法欲心之意樂，(8)迷失佛法心之意樂，(9)隨生死流心之意樂，(10)失解脫道心之意樂，發此十種心之意樂。」 [↑](#footnote-ref-16)
17. （1）《大方廣佛華嚴經》卷24〈22 十地品〉(大正9，551b19-23)：「是菩薩見諸眾生如是衰惱，發大精進，是眾生等，我應救、我應解、應令清淨、應令得脫、應著善處、應令安住、應令歡喜、應令知所宜、應令得度、應使滅苦。」

    （2）《十住經》卷2〈3 明地〉(大正10，507b13-16)：「是菩薩見眾生如是多諸衰惱，發大精進：『是諸眾生我應救、我應解、應令清淨、應令得脫、應著善處、應令安住、應令歡喜、應知所宜、應令得度、應使滅苦。』」

    （3）《佛說十地經》卷3〈3 菩薩發光地〉(大正10，545b17-21)：「菩薩如是見有情界眾災患已，發大精進作是念言：『此諸有情，我應救濟，應令解脫、應令清淨、應當拔出、應令趣入、應令安住、應令歡喜、應令愛樂、應令調伏、應令寂滅。』」 [↑](#footnote-ref-17)
18. （1）無行無生の行ある慧：apracārān-utpāda-cāriṇī prajñā.(《新国訳大蔵経・十地経論 I》，p.295，n.18)

    （2）《大方廣佛華嚴經疏》卷31〈26 十地品〉(大正35，743a29-b1)：「彼無行無生行慧，此名光明，依是光明，故名明地。」

    （3）《大方廣佛華嚴經疏》卷36〈26 十地品〉(大正35，782a21-28)：

    三、此「覺」「不離」「無生」「慧」者，欲「覺」「一切法」。「一切法」不出二種：一者、自相，謂色、心等殊，是有為法體，故名為「行」。二者、同相，色、心雖殊，同皆生、住、異、滅所遷；舉初攝後，故但名「生」。今四地菩薩了自及同皆緣「生」無性，成無分別「慧」，故云「無行無生」。下一「行」字是「慧」「行」相，以「無行無生」為「慧」「行」相。若如是「行」，則得八地「覺」法自性也。 [↑](#footnote-ref-18)
19. （1）《十住經》卷2〈3 明地〉(大正10，507b22-23)：「是無礙智慧解脫，不離通達諸法如實智、無行行慧。」

    （2）《佛說十地經》卷3〈3 菩薩發光地〉(大正10，545b27-29)：「此一切法如實覺悟，不離無行無生行慧；此慧光明，不離靜慮善巧決擇妙慧觀察。」 [↑](#footnote-ref-19)
20. （1）《大方廣佛華嚴經》卷24〈22 十地品〉(大正9，551c3-6)：「菩薩如是知已，一切求法，轉加精勤，日夜(1)聽受，無有厭足，(2)喜法、(3)愛法、(4)依法、(5)順法、(6)滿法、(7)辯法、(8)究竟法、(9)歸法、(10)救法、(11)隨順行法。」

    （2）《十住經》卷2〈3 明地〉(大正10，507b26-29)：「菩薩如是念已，一切求法時轉加精進，日夜常樂(1)聽法，無有厭足，心無休息，(2)喜法、(3)愛法、(4)依法、(5)隨法、(6)重法、(7)究竟法、(8)歸法、(9)救法、(11)隨順行法，菩薩如是方便求法。」

    （3）《佛說十地經》卷3〈3 菩薩發光地〉(大正10，545c1-4)：「菩薩以是善觀察智，專為訪求正法而行，日夜慕法聞法(1)無厭，(2)玩法、(3)樂法、(4)依法、(5)靡法、(6)住法、(7)須法、(8)怙法、(9)歸法、(10)法隨法行。」 [↑](#footnote-ref-20)
21. 承事：治事；受事。（《漢語大詞典（一）》p.772） [↑](#footnote-ref-21)
22. 阬＝坑【宮】下同。(大正10，188d，n.1) [↑](#footnote-ref-22)
23. 阬：1.同“坑”。 （《漢語大詞典（十一）》p.915） [↑](#footnote-ref-23)
24. 《大智度論》卷17〈1 序品〉(大正25，185a13-20)：「若能呵五欲，除五蓋，行五法：欲、精進、念、巧慧、一心。行此五法，得五支，成就初禪。「欲」名欲於欲界中出，欲得初禪。「精進」名離家持戒，初夜後夜，專精不懈，節食，攝心，不令馳散。「念」名念初禪樂，知欲界不淨，狂惑可賤，初禪為尊重可貴。「巧慧」名觀察籌量欲界樂、初禪樂輕重得失。「一心」名常繫心緣中，不令分散。」 [↑](#footnote-ref-24)
25. 《大智度論》卷17〈1 序品〉(大正25，186b24-c6)：「行者作是念：『若無色，則無飢、渴、寒、熱之苦。是身色麁重弊惡，虛誑非實，先世因緣和合，報得此身，種種苦惱之所住處，云何當得免此身患？當觀此身中虛空。』常觀身空，如籠、如甑，常念不捨，則得度色，不復見身。如內身空，外色亦爾，是時能觀無量無邊空；得此觀已，無苦無樂，其心轉增。如鳥閉著瓶中，瓶破得出，是名空處定。是空無量無邊，以識緣之，緣多則散，能破於定。行者觀虛空緣受、想、行、識，如病、如癰、如瘡、如刺，無常、苦、空、無我，欺誑和合則有，非是實也。」 [↑](#footnote-ref-25)
26. 《大智度論》卷17〈1 序品〉(大正25，186c6-12)：「如是念已，捨虛空緣，但緣識。云何而緣？現前識，緣過去、未來無量無邊識。是識無量無邊，如虛空無量無邊，是名識處定。是識無量無邊，以識緣之，識多則散，能破於定。行者觀是緣識受、想、行、識，如病、如癰、如瘡、如刺，無常、苦、空、無我，欺誑和合而有，非實有也。」 [↑](#footnote-ref-26)
27. 《大智度論》卷17〈1 序品〉(大正25，186c12-16)：「如是觀已，則破識相。是呵識處，讚無所有處，破諸識相，繫心在無所有中，是名無所有處定。無所有處緣受、想、行、識，如病、如癰、如瘡、如刺，無常、苦、空、無我，欺誑和合而有，非實有也。」 [↑](#footnote-ref-27)
28. 《大智度論》卷17〈1 序品〉(大正25，186c16-18)：「如是思惟，無想處如癰，有想處如病、如癰、如瘡、如刺；第一妙處，是非有想非無想處。」 [↑](#footnote-ref-28)
29. 石壁：陡立的山巖。（《漢語大詞典（七）》p.1001） [↑](#footnote-ref-29)
30. 跏＝加【宋】【明】。(大正10，188d，n.2) [↑](#footnote-ref-30)
31. 捫摸：觸摸；摸索。（《漢語大詞典（六）》p.724） [↑](#footnote-ref-31)
32. 蚊蚋：1.蚊子。（《漢語大詞典（八）》p.696） [↑](#footnote-ref-32)
33. 《大方廣佛華嚴經疏》卷37〈26 十地品〉(大正35，787c10-12)：「略者，謂由止行，於內所緣繫縛其心故；非略者，太沈昧故，或不一所緣故。」 [↑](#footnote-ref-33)
34. 《大方廣佛華嚴經疏》卷37〈26 十地品〉(大正35，787c18-20)：「餘凡夫增上慢即前類之，餘以得四禪謂為四果，即麁習行名上；無此即細習行名無上。」 [↑](#footnote-ref-34)
35. （1）《大方廣佛華嚴經》卷24〈22 十地品〉(大正9，552a18-23)：「是菩薩以他心智，如實知他心、欲心；如實知欲心、離欲心；如實知離欲心、瞋心、離瞋心；癡心、離癡心；垢心、離垢心；小心、大心；廣心、狹心；亂心、無亂心；定心、不定心；縛心、解心；有上心、無上心；如實知有上心、無上心。」

    （2）《十住經》卷2〈3 明地〉(大正10，508a16-21)：「是菩薩以他心智如實知他心，染心如實知染心、離染心如實知離染心、瞋心離瞋心、癡心離癡心、垢心離垢心、小心大心、散亂心如實知散亂心、定心不定心、縛心解心、有上心無上心如實知有上心無上心；如是，以自心知他心。」

    （3）《佛說十地經》卷3〈3 菩薩發光地〉(大正10，546a28-b4)：「以他心智如實而知他有情心，所謂有貪心如實知有貪心，離貪心如實知離貪心，有瞋離瞋，有癡離癡，有染離染，狹小、廣大無量聚散，住定、出定，已得解脫、未得解脫，有亹、無亹，麁心、細心皆如實知。菩薩如是以他心智，於他有情他數取趣心之所念心自了知。」

    （4）《大智度論》卷20〈1 序品〉(大正25，209a23-b21)：

    以慈心力除、捨、離此三事，是名無瞋無恨、無怨無惱。此無瞋無恨、無怨無惱，佛以是讚歎慈心。一切眾生皆畏於苦，貪著於樂；瞋為苦因緣，慈是樂因緣。眾生聞是慈三昧，能除苦、能與樂故，一心懃精進，行是三昧。以是故，無瞋無恨、無怨無惱。

    「廣」、「大」、「無量」者，一大心分別有三名：

    「廣」名一方，「大」名高遠，「無量」名下方及九方。

    復次，下名「廣」，中名「大」，上名「無量」。

    復次，緣四方眾生心是名「廣」，緣四維眾生心是名「大」，緣上下方眾生心是名「無量」。

    復次，破瞋恨心是名「廣」，破怨心是名「大」，破惱心是名「無量」。

    復次，一切煩惱心，小人所行，生小事故名為小；復小於此，故名瞋、恨、怨、惱。破是小中之小，是名「廣」、「大」、「無量」。所以者何？大因緣常能破小事故。

    「廣心」者，畏罪畏墮地獄故，除心中惡法；「大心」者，信樂福德果報故，除惡心；「無量心」者，為欲得涅槃故，除惡心。

    復次，行者持戒清淨故，是「心廣」；禪定具足故，是「心大」；智慧成就故，是「心無量」。以是慈心，念得道聖人，是名「無量心」，用無量法分別聖人故；念諸天及人尊貴處，故名為「大心」；念諸餘下賤眾生及三惡道，是名「廣心」。

    於所愛眾生中，以慈念廣於念已故，名為「廣心」；以慈念中人，是名「大心」；以慈念怨憎，其功德多故，名「無量心」。

    復次，為狹緣心，故名為「廣」；為小緣心，故名為「大」；為有量心，故名為「無量」。

    如是等分別義。 [↑](#footnote-ref-35)
36. （1）《大方廣佛華嚴經》卷24〈22 十地品〉(大正09，552a28-29)：「我於彼死，生於此間；於此間死，生於彼間，如是種種悉能念知。」

    （2）《十住經》卷2〈3 明地〉(大正10，508a27-29)：「我於彼死生於此間、於此間死生於彼間。如是，種種相貌因緣悉能念知。」

    （3）《佛說十地經》卷3〈3 菩薩發光地〉(大正10，546b13-15)：「從彼處沒來生此處，從此處沒往生於彼，如是形貌、如是言說，若略、若廣諸宿住事皆能隨念。」 [↑](#footnote-ref-36)
37. （1）唐‧清涼山大華嚴寺‧沙門澄觀述，《大方廣佛華嚴經隨疏演義鈔》卷43〈21 十行品〉(大正36，329a12-17)：「《雜集》等論但有三縛，謂貪瞋癡；由此三縛，縛諸有情令處三苦。今言四者，此經第三地文。亦云此菩薩於一切欲縛、色縛、有縛、無明縛皆轉微薄。釋曰：此即修所斷中三界煩惱及無明故。於見縛之外說四，并前即五住地惑也。」

    （2）隋‧慧遠撰《無量壽經義疏》卷1(大正37，98a12-16)：「縛謂四縛：欲縛、有縛、無明縛、見縛，是其四也。欲界諸結，除無明見，名為欲縛；上二界中，一切煩惱，除無明見，名為有縛；三界無明，名無明縛；三界諸見，名為見縛。縛眾生故，繫縛心故，名之為縛。」

    （3）隋‧慧遠撰《大乘義章》卷5(大正44，566b22-26)：「《雜心》云：欲界地中一切煩惱，除無明見，說為欲縛；色、無色界一切煩惱，除無明見，說為有縛。云何名有？諸外道人謂：色、無色畢竟無愛，為破彼見故，說為有。三界無明，名無明縛；三界諸見，說為見縛。」 [↑](#footnote-ref-37)
38. 《十住經》卷2〈3 明地〉(大正10，508b12-16)：「是菩薩爾時觀諸法不生不滅，眾緣而有。於百千萬億劫所集欲縛漸得微薄，一切有縛、一切無明縛皆悉微薄，不復積集；不積集故，斷於邪貪、邪瞋、邪癡。」 [↑](#footnote-ref-38)
39. 稱＝秤【宋】【元】【明】【宮】。(大正10，188d，n.3) [↑](#footnote-ref-39)
40. 案：諧順，義似【諧適】：1.和諧順適。（《漢語大詞典（十一）》p.338） [↑](#footnote-ref-40)
41. 譣＝險【宮】。(大正10，188d，n.4) [↑](#footnote-ref-41)
42. 譣詖（ㄒㄧㄢˇ ㄅㄧˋ）：險佞；奸邪。（《漢語大詞典（十一）》p.449） [↑](#footnote-ref-42)
43. （1）《大方廣佛華嚴經》卷24〈22 十地品〉(大正9，552c7-10)：

    菩薩深信心，能得第三地，清淨猛利心，厭離欲不退，

    堅堪受無厭，勝大悉具足，以如是等心，得入於三地。

    （2）《漸備一切智德經》卷2〈3 興光住品〉(大正10，470a20-23)：

    斯等性清淨，德室心通達；貪欲患消除，成不退轉業。

    興發堅固志，強勇進微妙；其意甚廣大，因是入三住。

    （3）《十住經》卷2〈3 明地〉(大正10，508c7-10)：

    菩薩以是心，能得第三地：淨心、猛、厭心、離心、不退心、

    堅心、堪、受心、快心及大心，以如是等心，得入於三地。

    （4）《佛說十地經》卷3〈3 菩薩發光地〉(大正10，547a23-24)：

    清淨安住厭離心，離欲無退及堅固；熾然勇健勝妙廣，以此十心入三地。 [↑](#footnote-ref-43)
44. （1）《大方廣佛華嚴經》卷24〈22 十地品〉(大正9，552c11-14)：

    智者住明地，觀有為作法，不淨無常苦，無我壞敗相，

    無有牢固性，不久念念滅，如是思惟知，無有來去相。

    （2）《漸備一切智德經》卷2〈3 興光住品〉 (大正10，470a24-27) ：

    已立於此地，宣布光曜住；說非常苦空，不淨毀散法。

    為不得久存，須臾虛無聲；選擇悉有為，無來無所往。

    （3）《十住經》卷2〈3 明地〉(大正10，508c11-14)：

    智者住明地，觀有為作法，不淨無常苦，無我壞敗相，

    無有牢固性，不久念念滅，如是思惟知，無有來去相。

    （4）《佛說十地經》卷3〈3 菩薩發光地〉(大正10，547a25-26)：

    菩薩住於此地中，觀行無常、苦、不淨，無怙、敗壞、不久停，遷變、無住、無來往。 [↑](#footnote-ref-44)
45. （1）《大方廣佛華嚴經》卷24〈22 十地品〉(大正9，552c15-18)：

    見諸有為法，如病如癰瘡，愛心所纏縛，生諸憂悲苦。

    但為貪恚癡，猛火所焚燒，從無始世來，熾然常不息。

    （2）《漸備一切智德經》卷2〈3 興光住品〉(大正10，470a28-b2)：

    由是致疾病，遭愁憂涕泣；與眾惱俱合，受結著恩愛。

    苦患不可意[9]，常熾然三火；以見有為業，發起無限難。[9]意＝念【宋】【元】【明】【宮】。

    （3）《十住經》卷2〈3 明地〉(大正10，508c15-18)：

    見諸有為法，如病如癰瘡，愛心所纏縛，生諸憂悲苦。

    但為貪恚癡，猛火所焚燒，從無始世來，熾然常不息。

    （4）《佛說十地經》卷3〈3 菩薩發光地〉(大正10，547a27-28)：

    觀身無救、無依怙，有憂、有惱、續愛憎，多苦不停或火然，與病俱有無休息。 [↑](#footnote-ref-45)
46. 等倫：同類。亦謂與之同等或同類。（《漢語大詞典（八）》p.1140） [↑](#footnote-ref-46)
47. （1）《大方廣佛華嚴經》卷24〈22 十地品〉(大正9，552c19-22)：

    即時於一切，三界生厭離，惡賤有為法，心無所貪著。

    但求諸佛智，無量無邊限，甚深難思議，清淨無諸苦。

    （2）《漸備一切智德經》卷2〈3 興光住品〉(大正10，470b3-6)：

    若厭於三處，其心無所慕；欲求諸佛慧，其意不變異。

    無量不可思，所度無等倫；覩彼眾滅度，諸最勝聖慧。

    （3）《十住經》卷2〈3 明地〉(大正10，508c19-22)：

    即時於一切，三界生厭離，惡賤有為法，心無所貪著。

    但求諸佛智，無量無邊限，甚深難思議，清淨無諸苦。

    （4）《佛說十地經》卷3〈3 菩薩發光地〉(大正10，547a29-b2)：

    厭離三有求佛智，見彼妙智不思議；無等、無量難證悟，無雜、無災、無逼惱，

    歸大寂滅無退轉，能救無量苦有情。 [↑](#footnote-ref-47)
48. （1）《大方廣佛華嚴經》卷24〈22 十地品〉(大正9，552c23-553a1)：

    如是見佛智，無諸苦惱已，哀愍諸眾生，貧窮無福慧。

    三毒火常然，無有救護者，墮在地獄中，無量苦所切。

    放逸凡夫人，沒諸煩惱海，盲冥無所見，失諸佛法寶。

    常隨生死流，無怖空怖畏，我於是眾生，當勤度脫之。」

    （2）《漸備一切智德經》卷2〈3 興光住品〉(大正10，470b7-14)：

    已見於諸佛，永無眾患厄；無救離依怙，扶[10]濟使得出。

    常貧於道法，為三火所災；犯所有苦惱，百種縛其心。

    重敬眾塵勞，無明志下賤；已失威神力，違安住道寶。

    流墮生死淵，恐怖求解[11]脫；我應擁護之，堅強等精進。」

    [10]扶＝拔【宋】【元】【明】【宮】【聖】【聖乙】。[11]解＝下【聖】【聖乙】。

    （3）《十住經》卷2〈3 明地〉(大正10，508c23-509a2)：

    如是見佛智，無諸苦惱已，哀愍諸眾生，貧窮無福慧，

    三毒火常然，無有救護者；墮在地獄中，百種苦所切；

    放逸凡夫人，沒諸煩惱聚；盲冥無所見，失諸佛法寶；

    常隨生死水，無怖空怖畏。我於是眾生，當勤度脫之，精進求智慧，為作饒益者。

    （4）《佛說十地經》卷3〈3 菩薩發光地〉(大正10，547b3-6)：

    見佛智已愍眾生，孤獨無依無救護，三毒熾然常困乏，住諸有獄恒受苦，

    煩惱習覆無慧目，志樂下劣喪法寶，隨順生死怖涅槃，我應救彼勤精進。 [↑](#footnote-ref-48)
49. （1）《大方廣佛華嚴經》卷24〈22 十地品〉(大正9，553a2-5)：

    精進求智慧，為作饒益者，思惟何方便，可以得救護。

    唯有諸如來，深妙無礙智，此智何為因，無行行慧生。

    （2）《漸備一切智德經》卷2〈3 興光住品〉(大正10，470b15-18)：

    志樂於尊[12]慧，不貪世人榮；觀察何等宜，逮致至解道。

    無他諸罣礙，成諸如來慧；其慧為智明，是眾安住樂[13]。

    [12]尊＝道【宋】【元】【明】【宮】。[13]樂＝業【宋】【元】【明】【宮】。

    （3）《十住經》卷2〈3 明地〉(大正10，509a3-5)：

    思惟何方便，可以得救護？唯有諸如來，深妙無礙智。此智何為因？唯從智慧生。

    （4）《佛說十地經》卷3〈3 菩薩發光地〉(大正10，547b7-9)：

    將求智慧益有情，思何方便令解脫？不離處佛無礙智，

    斯由覺法如實理；覺由無行無生慧，慧從定發定由聞。 [↑](#footnote-ref-49)
50. （1）《大方廣佛華嚴經》卷24〈22 十地品〉(大正9，553a6-9)：

    思惟是智慧，從於多聞起，如是籌量已，勤求多聞法。

    日夜常精進，聽受無厭倦，讀誦愛樂法，唯法以為貴。

    （2）《漸備一切智德經》卷2〈3 興光住品〉(大正10，470b19-22)：

    以聞智專惟，成菩薩聖慧[14]；適聽所說法，尋精進奉行。

    夙夜欲啟受[15]，無餘因緣業；以法而樂義，以法廣[16]救護。[14]慧＝惠【宮】。

    [15]受＝愛【聖】【聖乙】。[16]廣＝度【宋】【元】【明】【宮】【聖】【聖乙】。

    （3）《十住經》卷2〈3 明地〉(大正10，509a6-9)：

    思惟是智慧，但從多聞生，如是籌量已，勤求多聞法。

    日夜常精進，聽受無厭惓，讀誦愛樂法，唯法以為貴。

    （4）《佛說十地經》卷3〈3 菩薩發光地〉(大正10，547b7-9)：

    將求智慧益有情，思何方便令解脫？不離處佛無礙智，斯由覺法如實理；

    覺由無行無生慧，慧從定發定由聞。 [↑](#footnote-ref-50)
51. （1）《大方廣佛華嚴經》卷24〈22 十地品〉(大正9，553a10-13)：

    為欲求法故，以諸珍寶等，所親愛妻子，隨意諸眷屬，

    國土及城邑，資生諸寶物，歡喜而施與，心無所戀惜。

    （2）《漸備一切智德經》卷2〈3 興光住品〉(大正10，470b23-26)：

    明月珠眾寶，所愛敬親里[17]；國土廣無極[18]，具足豐盛尊。

    妻子及男[19]女，眷屬諸走[20]使；以經典之故，布施不悋此。

    [17]里＝理【聖】【聖乙】。[18]極＝量【宋】【元】【明】【宮】【聖】【聖乙】。

    [19]男＝界【聖乙】。[20]走＝徒【宋】【元】【明】【宮】【聖】【聖乙】。

    （3）《十住經》卷2〈3 明地〉(大正10，509a10-13)：

    為欲求法故，以諸珍寶等、所親愛妻子、隨意諸眷屬、

    國土及城邑、資生諸好物，歡喜而施與，心無所戀惜。

    （4）《佛說十地經》卷3〈3 菩薩發光地〉(大正10，547b10-12)：

    如是思惟自策勵，日夜聽習尊重法；為聞正法起敬心，國城、資具、諸珍寶，

    妻子、眷屬及王位，如是一切皆能捨； [↑](#footnote-ref-51)
52. （1）《大方廣佛華嚴經》卷24〈22 十地品〉(大正9，553a14-17)：

    頭目耳鼻舌，牙齒及手足，肢節身血肉，心肝及髓腦，

    以此等施人，猶不以為難，若得聞正法，是為甚希有。

    （2）《漸備一切智德經》卷2〈3 興光住品〉(大正10，470b27-c1)：

    頭目及手足，己身之肌肉；目見而口言，施血如流江。

    見害屠割刑[21]，所重髓布施；不以此為苦，不聞法為患。

    [21]刑＝形【宋】【元】【明】【宮】【聖】【聖乙】。

    （3）《十住經》卷2〈3 明地〉(大正10，509a14-17)：

    頭目耳鼻舌、牙齒及手足、支節身[2]血肉、心肝及髓腦，

    以此等施人，猶不以為難；若得聞正法，是為最甚難。

    [2]身＝及【宋】【元】【明】【宮】。

    （4）《佛說十地經》卷3〈3 菩薩發光地〉(大正10，547b13-14)：

    頭、目、耳、鼻、舌、牙齒，手、足、骨髓、心血、肉，此等皆捨未為難，但於法師生難想。 [↑](#footnote-ref-52)
53. （1）《大方廣佛華嚴經》卷24〈22 十地品〉(大正9，553a18-21)：

    假令有一人，語此菩薩言，汝今若能入，是大猛火聚，

    然後當與汝，諸佛所說法。聞已即歡喜，自投無有疑。

    （2）《漸備一切智德經》卷2〈3 興光住品〉(大正10，470c2-6)：

    假使有來者，口宣如是辭[22]；猶如火所[23]起，自投炎赫盛。

    若聽[24]安住說，微妙法要寶；聞之甚思惟，功勳義章句；一句法義故，頂戴須彌山。

    [22]辭＝亂【聖】【聖乙】。[23]所＝興【宋】【元】【明】【宮】【聖】【聖乙】。

    [24]聽＝德【聖】【聖乙】。

    （3）《十住經》卷2〈3 明地〉(大正10，509a18-21)：

    假令有一人，語此菩薩言：「汝今若能入，是大猛火聚，

    然後當與汝，諸佛所說法。」聞已即歡喜，自投於火聚。

    （4）《佛說十地經》卷3〈3 菩薩發光地〉(大正10，547b15-16)：

    設有人等語菩薩，孰能投身大火坑；我當與汝佛法寶，聞以投之無怯懼。 [↑](#footnote-ref-53)
54. （1）《大方廣佛華嚴經》卷24〈22 十地品〉(大正9，553a22-25)：

    設使三千界，大火滿其中，須彌梵世下[1]，不足以為難。

    若為求一句，諸佛所說法，救諸苦惱者，得之為甚難。

    [1]世下＝世界【宋】【元】【明】。

    （2）《漸備一切智德經》卷2〈3 興光住品〉(大正10，470c7-11)：

    設使三千世，滿火至梵天；我聞法善利，其意達玄妙；

    若人聞[25]致是，任如是苦惱，正使於中死，求得道慧明；雖遭此眾難，忍苦不以患。

    [25]聞＝間【聖】【聖乙】。

    （3）《十住經》卷2〈3 明地〉(大正10，509a22-25)：

    設使大千界，火聚滿其中，須彌梵世下，不足以為難；

    若為求一句，諸佛所說法，救諸苦惱者，得之甚為難。 [↑](#footnote-ref-54)
55. （1）《大方廣佛華嚴經》卷24〈22 十地品〉(大正9，553a26-29)：

    從初始發心[2]，乃至成佛道，我於其中間，盡此諸劫數，

    為欲求法故，備受阿鼻苦，何況於人間，小小諸苦惱。[2]心＝意【聖】。

    （2）《漸備一切智德經》卷2〈3 興光住品〉(大正10，470c12-13)：

    何況人身苦，若干之厄難；我之所戀慕，惟志求聞法。

    （3）《十住經》卷2〈3 明地〉(大正10，509a26-29)：

    始從初發心，乃至成佛道，我於其中間，盡此諸劫數，

    為欲求諸法，備受阿鼻苦，何況於人間，小小諸苦惱？

    （4）《佛說十地經》卷3〈3 菩薩發光地〉(大正10，547b19-20)：

    從初發意至菩提，其中設有無間苦；為聞法故皆能受，何況人中諸苦事。 [↑](#footnote-ref-55)
56. （1）《大方廣佛華嚴經》卷24〈22 十地品〉(大正9，553b1-4)：

    以聽法因緣，能得正憶念，正憶念因緣，能生諸禪定，

    深妙等三昧，及五神通事，次第皆能起，自在不隨生。

    （2）《漸備一切智德經》卷2〈3 興光住品〉(大正10，470c14-17)：

    若得數聞法，隨[26]時而思惟；四禪四等心，悅豫三昧定。

    承於五神通，漸備具足行；以是由自在，不墮所向生。[26]隨＝惟【宮】。

    （3）《十住經》卷2〈3 明地〉(大正10，509b1-4)：

    以聽法因緣，能得正憶念；正憶念因緣，能生諸禪定，

    深妙等三昧，及五神通事，次第皆能起，自在不隨生。

    （4）《佛說十地經》卷3〈3 菩薩發光地〉(大正10，547b21-22)：

    聞已如理正思惟，獲四靜慮、四等至，四無量心、五神通，不隨其勢而受生。 [↑](#footnote-ref-56)
57. 鍊＝練【宮】。(大正10，189d，n.1) [↑](#footnote-ref-57)
58. （1）《大方廣佛華嚴經》卷24〈22 十地品〉(大正09，553b5-8)：

    菩薩住是地，能以決定心，多供養諸佛，聽受所說法。

    斷邪愛恚癡，諸縛悉微薄，猶如成鍊金，調和得其所。

    （2）《漸備一切智德經》卷2〈3 興光住品〉(大正10，470c18-21)：

    住立此軌[28]德，順無數億佛；意常奉供養，聽受斯經典。

    曉了離邪住，啟顙[29]清淨行；猶若金無垢，號曰為紫磨[30]。[28]軌＝執【聖】【聖乙】。[29]顙＝順【宋】【元】【明】【宮】【聖】【聖乙】。[30]磨＝金【宋】【元】【明】【宮】。

    （3）《十住經》卷2〈3 明地〉(大正10，509b5-8)：

    菩薩住是地，能以決定心，多供養諸佛，聽受所說法。

    斷邪、愛、恚等，餘煩惱微薄，猶如成鍊金，調和得其所。

    （4）《佛說十地經》卷3〈3 菩薩發光地〉(大正10，547b23-24)：

    菩薩住此見多佛，供養聽聞心決定；斷諸邪惑轉淨明，如鍊真金體無減。 [↑](#footnote-ref-58)
59. （1）《大方廣佛華嚴經》卷24〈22 十地品〉(大正09，553b9-12)：

    菩薩住是地，福德藏充滿，多作忉利王，自在化婬欲。

    愛佛功德故，化導無量眾，悉能令得住，無上佛道中。

    （2）《漸備一切智德經》卷2〈3 興光住品〉(大正10，470c22-25)：

    住是雅功勳，報處忉利宮；造立為豪尊，迴轉處魔天。

    魔天若干會，功德諸章句；以住無以[31]意，唯求佛功德[32]。

    [31]以＝異【宋】【元】【明】【宮】，＝已【聖】【聖乙】。[32]德＝勳【聖】【聖乙】。

    （3）《十住經》卷2〈3 明地〉(大正10，509b9-12)：

    菩薩住是地，功德藏充滿，多作忉利王，自在化婬欲。

    愛佛功德故，化導無量眾，悉能令得住，無上佛道中。

    （4）《佛說十地經》卷3〈3 菩薩發光地〉(大正10，547b25-26)：

    住此多作釋天帝，化導無量諸有情；令捨貪心住善道，一切專求佛功德。 [↑](#footnote-ref-59)
60. （1）《大方廣佛華嚴經》卷24〈22 十地品〉(大正09，553b13-16)：

    菩薩住是地，能以柔軟心，勤行於精進，得百千三昧。

    見百千諸佛，相好莊嚴身，其心轉猛利，願力者殊勝。

    （2）《漸備一切智德經》卷2〈3 興光住品〉(大正10，470c26-29)：

    佛子已住此，慇懃慕精進；逮致三昧定，其數各百千。

    覩見諸佛最，相好若干種；加益極微妙，功勳尊無量。

    （3）《十住經》卷2〈3 明地〉(大正10，509b13-16)：

    菩薩住是地，能以柔軟心，勤行於精進，得百千三昧。

    悉得見諸佛，相好莊嚴身，其心轉猛利，願力者[4]殊勝。[4]者＝皆【宋】【元】【明】【宮】。

    （4）《佛說十地經》卷3〈3 菩薩發光地〉(大正10，547b27-28)：

    住此精進剎那頃，能證百千三摩地；見百千佛相嚴身，若具願力復過是。 [↑](#footnote-ref-60)
61. （1）《大方廣佛華嚴經》卷24〈22 十地品〉(大正09，553b17-18)：

    常為諸眾生，勤求好事者，分別解說此，第三明地竟。

    （2）《漸備一切智德經》卷2〈3 興光住品〉(大正10，471a1-2)：

    是為第三住，安住身自說；普愍諸世間，諸菩薩無上。

    （3）《十住經》卷2〈3 明地〉(大正10，509b17-18)：

    常為諸眾生，勤求好事者，分別解說此，第三明地已。

    （4）《佛說十地經》卷3〈3 菩薩發光地〉(大正10，547b29-c1)：

    一切有情普利樂，彼諸菩薩最上行；如是所有第三地，我依其義已解釋。 [↑](#footnote-ref-61)